Бориб овқатланамиз ёки мени Таиландда нима билан боқишмоқда\nМен ҳали ҳам Паттайяда – Сиам кўрфазининг қирғоғида, Таиланд жануби-шарқида жойлашган курорт шаҳардаман. Ўзимнинг дастлабки таассуротларим ҳақида мен Сизларга сўзлаб берган эдим. Бугун эса бу ерда қандай таомлар тайёрланиши ҳақида ҳикоя қилмоқчиман.\nШуни таъкидлаш керакки, Паттайяда оч қолмаслигингиз аниқ. Чунки бу ерда ҳар қадамда овқатланиш жойларини учратишингиз мумкин. Меҳмонхоналарда Сизга нонуштадан ташқари таъбингизга кўра исталган вақтда таом таклиф қилишади, бу ерда савдо марказларида ҳам овқат, кўчада ҳам овқат... Барлар, қаҳвахоналар, ошхоналарда ҳам шу ҳолатни кузатиш мумкин. Тай, турк, ҳинд, европа, рус ошхонаси шулар жумласидан.\nПаттайяга энди келган пайтимда бироз айланишга қарор қилдим ва савдо марказларидан бири – Central Festival Pattaya га кирдим.\nУ мен истиқомат қилаётган Sunbeam Hotel Pattaya дан унча узоқ бўлмаган ерда жойлашган. Пиёда юриб 7–10 дақиқа ичида боришингиз мумкин. У нимаси биландир бизнинг «Samarqand Darvoza» ёки «Parus» савдо марказларига ўхшайди, чунки бу ерда ҳам сершовқин, дўконлар ва тамадди қилиш учун жойлар ниҳоятда кўп.\nТурли-туман ранг-баранг пишириқлар сотиладиган павильонга бордим. Пишириқларни, мисол учун, бизнинг «Корзинка» дўконларида бўлгани каби шу ернинг ўзида тайёрлашади. Мен 50 бат (1 доллар 33 Таиланд батига тенг)га пицца харид қилдим. Шунингдек, қаҳва ҳам олдим, чунки ушбу ажойиб ичимлик парвоздан сўнг ухлаб қолмаслигимга ёрдам берди! Айтганча, бу ерда қаҳва унчалик арзон ҳам, қиммат ҳам эмас. Капучино учун мен 80 бат, яъни 2,5 доллар ёки сал кам 20 000 сўм тўладим. Лекин бу ерда, аслини айтганда, турли-туман умумий овқатланиш жойларига кириб, кўнглингиз тусаган нарсани олишингиз мумкин. Денгиз маҳсулотлари ҳам бисёр.\nЭнди айнан ушбу денгиз маҳсулотлари ҳақида ҳам ҳикоя қилиш мавриди келди. Аслида, бу ерда денгиз таомлари нақадар кўп ва мазали эканлигини тасаввур ҳам қила олмайсиз. Йўқ, мен, албатта, ҳамма ҳам денгиз маҳсулотларини хуш кўравермаслигини тушунаман, бироқ, шундай бўлса-да, бир марта бўлса ҳам татиб кўриш керак деб ўйлайман. Чунки бу ерда денгиз маҳсулотларидан тайёрланган таомлар ниҳоятда мазали. Пицца ёки спагеттини эса ўзимизнинг Тошкентда ҳам есак бўлади-ку.\nДенгиз маҳсулотларидан тайёрланган таомлар ҳақида ҳам бир оғиз сўз. Мени чиндан ҳам ҳайратда қолдирган шўрвалардан бири «Том Ям» деб номланади. Бугун мен уни татиб кўрдим. Мана у.\nУшбу шўрва бироз таъми ўткир ва нордонроқ. Креветка каби асосий масаллиқлардан ташқари, унга лимонграсс, галанга, лайм барглари қўшилади. Таомни еб бўлганингиздан сўнг ҳеч қандай ноқулайлик ва оғирликни ҳис қилмайсиз.\nЯна бир ажойиб денгиз маҳсулотидан тайёрланган таом – бу саримсоқ пиёз ва қора қалампирли креветкалар.\nУларни гарнир билан тортиқ қилишади. Энг машҳур гарнирлардан бири, албатта, гуруч. Айтганча, таиландликлар ҳамма нарсада гўзаллик бўлишини ёқтиришади ва ҳаттоки гуручни ҳам юрак шаклида қилиб узатишади. Қандай қилиб буни емаслик мумкин?\nШу сабабли мен ҳам уни татиб кўрдим. Сизга ҳам шуни маслаҳат бераман. Умуман олганда, агар Таиландга борсангиз, денгиз маҳсулотларини татиб кўришингизни маслаҳат бераман. Бу таомлар шунингдек, фойдали ва бундай сероблик бизда афсуски йўқ.\nШунингдек, меваларни ҳам еб кўринг. Чунки экзотик мевалар – бу экзотик мевалар. Мисол учун, питайи – аждарҳо мевасини бизда ҳеч қачон топа олмайсиз. Бироқ бизнинг тарвуз ва қовунларимиз бу ерникидан бир неча баробар ширинроқ ва ўзимизнинг бозорларда асалдек қовун-тарвузлар турганда уларни Таиландда еб нима қилдим?\nВа чамаси, таиландликлар жуда ҳам меҳрибон халқ шекилли, одамлар кўп ейишларини ёқтиришади. Шу сабабдан ошпазлар Сизнинг ликопчангизни таом билан тўлдириш иштиёқида ёнатгандек тасаввур уйғонади. Мисол учун, кеча мен лазанья таомини татиб кўрдим. Унинг ярмини ҳам еб тугата олмадим.\nТаиландда ёғоч таёқчаларга қистирилган товуқли кабоблар, турли-туман соуслар, қўрда пиширилган таомлар ва ҳар хил балиқли бутербродлару яхна овқатлар анча машҳур. Барчасини татиб кўрдим. Менга, айниқса, аччиқ таомлар ёқди. Мана сизга одатий таиландча кечки овқат – Том Ка Гай шўрваси.\nИккинчига сабзавотли гўшт ва албатта, гуруч.\nМеҳмонхоналарда ҳам шундай боқишадики, Тошкентга бўғирсоқ бўлиб қайтиб келсам керак! Бу албатта, ҳазил, чунки мен бу ерда кўп сайр қиляпман, ҳаммасини кўришни хоҳлайман. Меҳмонхоналарда нонуштага шведча стол тортиқ қилинади. Таомлар турли-туман, исталган таъм ва рангдагисини топиш мумкин.\nОшпазлар хоҳишингизга кўра ҳам таом тайёрлаб бериши мумкин.\nМеҳмонхоналарда тантаналар муносабати билан ҳар хил фуршетлар уюштириш анъана тусига кирган. Улар тахминан шундай кўринишда.\nШунингдек, меҳмонхоналар ёнида ҳақиқий таиландча кўча овқатини еб кўриш мумкин. Юқорида айтганимдек, бу ерда ҳамма жойда овқатлар бор. Мана қаранг! Мен, тўғрисини айтсам, ҳеч қандай суваракларни емадим. Бу шунчаки мен учун эмас.\nЯна бир гап. Таиландликларда бизнинг ўзбекларникига ўхшаш анъана бор экан. Уйимизга меҳмон келганда биз дастурхонга нон қўямиз. Бу ерда меҳмонга даставвал ажойиб ифорга эга нам қўл сочиқ тутишади. Кейин эса салқин ичимлик ва ширинлик тортиқ қилинади.\nАйтганча, бу ерда ширинликларни ҳам ёқтиришади. Агар бу ерда ширинликларни ёқтиришса, мен Таиландни ёқтираман! Сиз ҳали ҳам ҳеч бўлмаса буларнинг барчасини татиб кўриш учун Паттайяга боришни хоҳламаяпсизми?\nДўстлар, эртагаёқ биз Пхукетга жўнаймиз. Орзуларим олам-олам. Шу сабабли бизнинг Facebook, Instagram, Telegram ва албатта, блогларимизни кузатиб боринг! Ҳаммангизга ажойиб ҳордиқ онларини ва ширин кайфиятни тилайман!


Kutubxona - Oʻlmas Umarbekov. Oyning oltin oʻrogʻi (hikoya) / Kiril\nSiz shu sahifadasiz: Oʻlmas Umarbekov. Oyning oltin oʻrogʻi (hikoya) / Kiril\nАсар номи Ойнинг олтин ўроғи (ҳикоя)\nОйнинг олтин ўроғи (ҳикоя)\n«Самарқанд — Тошкент» автоекспресси Янгийўлдан ўтганда тўхтаб қолди. Ҳайдовчилардан бири рулдаги шериги билан алланарсаларни гаплашиб, машинадан тушди. Йўловчиларнинг кўпчилиги олис йўл элитиб, автобуснинг бемаврид тўхтаганига эътибор ҳам беришмади, кўзларини юмганларича кресло ёстиқчасидан бошларини кўтаришмади. Фақат Санобар Камоловагина ўрнида бир қўзғалиб олди-да, беихтиёр соатига қаради. Кечки ўндан қирқ минут ўтибди. Автобус график бўйича ўн бирдан чорак соат ўтганда Тошкент автостантсиясига кириб бориши керак эди. У пастга тушиб, орқага ўтди, двигателни очиб текшираётган шофёрнинг олдига борди.\nСанобар Камолова хотиржам тортиб катта йўлдан чеккароққа чиқди-да, беихтиёр тепага қаради. Кузги осмонда сон-саноқсиз юлдузлар чарақлаб ётар, улар орасида чўгари тилимидек олтинранг уч кунлик ой оҳиста сузар эди. Санобар Камолова янги ойнинг ўнг томони билан сузиб бораётганини кўриб, суюниб қўйди. Пушкиннинг қайсидир асарида, янги ойни ўнг томондан кўрган одам бахтли бўлади ё унинг ҳаётида қувончли бир воқеа юз беради, деган гап бор. Айтишларича, ўзи ҳам шу таъбирга ишонган экан. Санобар Камолова беихтиёр яна бир марта ойга қаради. Назарида, Пушкиннинг таъбири тўғридай эди. Унинг ҳам уйидан кўнгли тинч. Эри қўшни мамлакатдаги олис командировкасидан омон-эсон қайтди. Ўзининг сафари ҳам яхши қарияпти. Самарқанд медитсина институтининг студентлари, ўқитувчилар коллективи унинг маърузасини жуда яхши қабул қилишди. Рентген ва ЭҲМ имкониятлари... Бу мавзу Санобар Камолованинг илмий иши бўлиб, беш йил бурун ҳимоя қилган докторлик диссертатсиясининг давоми эди. АҚШ, ГФР, Москва, Ленинград ва Тошкент медик олимлари мустақил равишда шу йўлда олиб бораётган ишлар амалга ошса, деярли ҳамма мия касалликларини даволаш имконияти очилиши мумкин эди.\n— Ким билади, дейсиз, опажон? — бояги шофёр тағин жавоб берди. — Тили бўлсаки, айтса, манави ерим... деб. Хавотир олманг, узоғи билан бир соатда йўлга тушамиз. Бу машинанинг карбюратори нозикроқ. Запас бериб қўйинглар, десак, беришмайди.\nАёл Санобар Камолова томон юрди. Фонар ёруғида унинг ҳали ёшлиги — қирқ-қирқ бешлар атрофидалиги қоматидан ҳам, юзидан ҳам билиниб турарди. Санобар Камолова унинг эгнидаги белбоғлик палтосига эътибор берди. Қуюқ қора қундузли узун духоба палто унга жуда ярашиб турарди.\n— Вой! Анави... учар тарелками ё?\n— Учар тарелка биз томонларда нима қилсин? Булар ҳаммаси йўқ гаплар. Назаримда, бу ё ернинг сунъий йўлдоши, ё космик кема...\n— Нимасини айтасиз! Агар космик кема бўлса, балки космонавтлар бизни кўришгандир? Сизни ҳам, мени ҳам...\n— Богдан Хмелнитский кўчасида. Шундай «Шодлик» ателесининг орқасида.\n— Бўлди, яқин экан. Мен С-12да тураман.\n— Ўтиринглар, — деди йигит. — Биронта милитсионер тўхтатса, қариндошимиз дейсизлар-да. Отим Ислом.\n— Аввал Богдан Хмелнитскийда тўхтасак, нима дейсизлар? С-12дан қайтиш қийин. Ўзим ўша томонда тураман.\n— Қозонда овқат бор... Мунча кеч?\n— Нега ечинмаяпсиз? Палтонгизни анави қозиққа илинг. Жудаям чиройли экан. Ўзингизга бирам ярашибдики... Айвонимиз иссиқ, кейин ҳеч ким кирмайди, поччангиз ҳам;\n— Сиз диванда ётсангиз бўларди, — деди Ирода. — Барибир мен ухлаёлмайман. Сизни безовта қиламан ағдарилавериб, эшикка чиқавериб...\n— Ҳечқиси йўқ. Мен ҳам кам ухлайман. Аммо, Ирода... мени кечиринг-у, нима сизни қийнаяпти? Мен ёрдам беришим мумкинми? Эътиборингиз учун: мен — врачман.\n— Раҳмат. Менга врач керак эмас. Менга ҳозир ҳеч нарса керак эмас. Бир ҳафтада ҳаёти ағдар-тўнтар бўлган одамман мен. Бахтсиз, юзи қаро...\n— Йўқ, раҳмат, — деди Ирода йиғи аралаш. — Менга шунчалик илтифот кўрсатдингиз, уйингизда олиб қолдингиз, раҳмат. Мен... мен, киритмассиз, деб ўйлаган эдим.\n— Йўқ. Менинг кимлигимни... менга нима бўлганини билганингизда эди!.. — Ирода ҳиқиллаб анча йиғлади.\n— Биласизми, Санобар опа... мен... мен тўрт боланинг онасиман. Катта ўғлим Бахтиёр йигирмада, кейингиси Элдор, ўн саккизда. Қизим Саида тўртинчи синфда, Холёр иккинчи синфга ўтди яқинда. Ўзим қирқ бешга кирдим. Асли Жомбойда туғилганман. Отам мен туғилган йили урушга кетиб, ҳалок бўлганлар. Уруш, урушдан кейинги йилларни биласиз, анча қийинчилик кўриб ўсганман. Лекин мени ўқитишди. Мактабни битиргач, Самарқанд медитсина институтига кирдим. Кўряпсиз, ҳамкасбмиз. Лекин касбим фойдасиз қолиб кетди. Аъло битирдим институтни. Орзум Тошкентга келиб аспирантурага кириш эди. Ўқитувчиларим болалардаги тутқаноқ касалига оид диплом ишимни мақтаб, шу мавзуда илмий иш қилсангиз арзийди, дейишди. Тошкентга келиб аспирантурага кирдим ҳам. Афсуски (албатта, энди афсус дейман), онам, тоғаларим мени узатиш дардига тушиб юришган экан. Йигитни айтишди. У ҳам самарқандлик бўлиб, устози ортидан Тошкентга кўчиб келган, яхши ишда экан. Обрўйи ҳам бинойи, топиши ҳам. Йўқ дейишимга қарамай, бизни Тошкентда бир танишимизникида учраштиришди. Ростини айтсам, йигит менга ёкди. Баланд бўйли, қорақош, қоракўз, қуюқ сочлари бир оз жингалак бўлиб кетган, очиқ ҳавода кўп юрганиданми ё ўзи шунақами — ранги қизилмағиз нондек... Қандайдир бир қурилиш бошқармасида инженер бўлиб ишлар экан. Бирпас чой-пой ичиб, гаплашиб ўтиргандек бўлдик. Тили бурро. Билмаган нарсаси йўқ. Устига устак, медикларни ҳурмат қилар экан. Ошналари кўп экан медиклардан. Гап орасида, ҳар бир янги тушаётган массивда алоҳида поликлиникаси, медпункти бўлишини талаб қиляпмиз, деди. Хуллас, менга у ёкди. Мен ҳам ёкдим, шекилли, бир ҳафта ўтар-ўтмас, тўйимиз бўлди. Икки жойда — олдин Самарқандда, кейин Тошкентда. Самарқанддагисини номига ўтказдик. Аммо Тошкентдаги тўй... мен бунақа дабдабали тўйларни кам кўрганман. «Тошкент» ресторани сотиб олинди. Столларда йўқ нарсанинг ўзи йўқ. Артистлар-чи? Бутун Самарқанд, Қаршидан энг довруқли созандалар, ашулачилар келишган. Тошкентдагиларни айтмайсизми? Адашмасам, Фахриддин Умаров ҳам бор эди. Ўшанда унинг энг гуриллаган пайти эди.\nУй, Санобар опа, мен сизга айтсам, эртакдагидек эди. Албатта мен учун. Тўйлар ҳам, уй ҳам. Уч хона, поли паркет. Иккита лоджиа. Ҳамма хоналарда бир хил кизил мебел. Бошим айланиб кетди. Норбой ака мени қучоқлаб кўтарди-да, икки кишилик каравот четига ўтқизди.\n— Яхши врач бўламан деган одам, аспирантурасиз ҳам бўлаверади, — деди мени овутиб Норбой ака. — Қиёс қилинг, мен сизнинг беморингизман. Қаранг, боқинг... Бор тажрибаларингизни менда ўтказинг. Аспирантура қочиб кетмайди. Ҳозир ўйнаб олинг.\nРостини айтганда, Норбой ака таклиф қилган ҳаётда аспирантура мен учун ортиқча эди. Тушгача бозор, магазин... Нима истасам оламан. Тушдан кейин кечқурунга тайёргарлик... Кейин телевизор, кино, театр... Хуллас, ўртоқларимнинг кўпи менга ҳавас қилишарди. Баъзан ўзим ҳам ўзимга ҳавас қилиб қўярдим. Шу алпозда кунлар ўтаверди. Ялтадан қайтиб келганимиздан кейин кўп ўтмай, Норбой ака кўтарилди. Бошқарманинг бош инженери бўлди. Яна бир оз вақтдан сўнг, янги бир бошқармага бошлиқ бўлиб ўтди. У ниҳоятда хурсанд эди. Кундуз куни шу хабарни айтгани келди-да, кечқурун Сотимхон акам келадилар, тай-ёргарлик кўриб қўйинг, деди.\n— Ёд суриш керак, — дедим мен.\n— Ёднинг кераги йўқ. Энг яхши даво лабнинг шираси.\n— Нима бўлди, қизим? Фақат банияти шифо, деб, фақат шифо деб. Ёшлар-эй, ёшлар, яхшиликни тушунмаган ёшлар...\n— Баракалла! Қизимнинг қўли гул... Норбой Норбўтаевич! Қизимнинг кўли гул! Унга озор берсангиз, бизга озор берган бўласиз. Қани, битта қуйинг-чи!\n— Шундай хотин... Устозинг ишбилармон бўлса, сенга ҳам юқади. Сассиқ чолнинг битта билагингдан ушлаганига хуноб бўлиб юрибсанми? Антейга ўнта билак ҳам кам. Мен сенга айтсам Антейда «бунақалар» тиқилиб ётибди. Не-не билаклар унинг соясига салом беради, уни кўрганда балиқ бўлиб кетади.\nИлгари қандай пайтлар экан, ойим битта бўз кўйлак олиб келса ҳам бошим кўкка етарди, қувончимга чек йўқ эди. Энди ҳеч нарса татимайди...\n— Йўқ, йўқ, — дея оғир хўрсиниб жавоб қилди Санобар Камолова. — Айтаверинг. Жуда ғалати, ақл бовар қилмайдиган гаплар...\nEрталаб худди ҳеч нарса бўлмагандек, Норбой ака олдимга кирди.\n— Ишлаш бунақа бўлмайди...\n— Бўлади, — дея қўшилмадим унинг гапларига. — Қолаверса, тинч, бошни ғоз тутиб яшаш учун яримта нон ҳам етади... Борасизми ё йўқми?\n— Тергов бир ёқли бўлсин. Тергов тугагандан кейин борсам анча енгил бўлади. — Норбой ака ийманиб бир нарсани айтолмай турди, кейин айтди. — Ахир... бу ёқдагилар жим туришгани йўқ. Ҳаракат қилишяпти. Ажаб эмас, ҳаммаси тинчиб кетса!..\n— Ким қувяпти уйдан сенларни? — Норбой ака битта-битта ўғилларига қараб чиқди. — Кейин... кейин, биласанларми, осонликча сенларни ўқишга киритиб қўйганим йўқ. Ҳар биринг учун нақд ўн мингдан берганман!\nТинтув бошланди... Санобар опа, бу фалокат бошингизга тушмаган, билмайсиз. Ер ёрилсаю ерга кириб кетсанг шу маҳали. Қўшниларим, болаларимдан қандоғ уялдим, қан-доғ уялдим!..\n— Бўлмаса, гаражга ўтайлик...\n— Ёзилиб келганларинг ростми? Ё... Элдор бошини қимирлатди.\n— Рост бўлса... ҳарбийда хизмат қилиб келиш ҳар бир йигитнинг бошида бор, — дедим мен. — Хафа бўлмайман. Бориб келинглар.\n— Йўқ, йўқ! Боринглар... Сенларники ҳалол... Ўзимни тутолмай йиғлаб юбордим.\nУлар кетишди. Кавказда ҳозир. Иккала кичкинам синглимникида. Мен бўлсам, бир бетайин одам бўлиб қолдим. Хаёлим паришон, юрагимга қил сиғмайди, нимага қўл уришимни, қаёққа боришимни билмайман... Иттифоқо тинтув пайти рўйхат қилинган нарсалар хаёлимдан ўтди. Улар орасида тақинчоқларим йўқ эди. Топишмади шекилли. Шундай ўйлаб туриб, ўзим ўша нарсаларни қидириб кетдим. Кечга яқин ҳовуз ариқчасининг қувуридан топдим. Термосга ўхшаган қопқоқлик бир идишда сув қоғозга ўроғлиқ турган экан. Топишмади, булар энди сеники, болаларингники, деган фикр ўтди юрагимдан. Лекин болаларимни ўғирлик мол билан ўстираманми яна, бу ёғи пешонам терига қолсин. Шу фикрда тўхтадим. Ҳаммасини стол устига ёзиб бирпас томоша қилиб ўтирдим. Кейин одмироқ сумкага солиб, кўчага чиқдим. Назаримда шу кетишда милитсияга кетяпман. Ярим йўлга етганимда, орқага қайтдим. Худди биров мени қувиб келаётгандек уйга югурдим. Кира солиб, эшикни қулфладим. Кейин ўйлаб-ўйлаб, яхши бир йўл топгандек ҳам бўлдим. Чиройли кийиндим. Қўлларимга сиғганича узукларимнинг энг қимматбаҳоларини тақдим. Енгил жемперимнинг устидан икки қатор марварид, бир қатор туятишли дуримни осдим. Энг яхши зиракларни ҳам осиб олдим қулоқларимга. Яхши кўринсин, деб калта тик ёқа чарм палтомни кийдим. Тақинчоқларнинг қолганларини палтом рангидаги сумкага солиб кўчага чиқдим.\nАтелени айланиб, Богдан Хмелнитский кўчасига етганимда — шу ерда катта гастроном бор — шунга бир кириб чиқдим. Уч-тўртта аёл, бир-икки эркаклар мени кузатишди. Менга шу керак эди. Гастрономдан чиқиб, педагогика институти томон юрдим. Сездим, рўпарамдан бир кекса хотин менга тикилиб келяпти. Яқинлашганимда у тўхтади. Мен парво қилмай ўтиб кетавердим. Шунда орқамдан унинг овозини эшитдим:\nБоғ жимжит. Катта ҳовуздаги сувда занжирбанд қайиқлар бўм-бўш турибди. Боғнинг ўртасидаги ёғоч иморатнинг ичидан билярд тошларининг овози келяпти. Бошқа товуш, шовқин-сурон йўқ. Боғнинг орқа томонлари қоп-қоронғи. Қўрқиб кетдим. Ҳовуз лабидаги ўриндиққа ўтирдим.\n— Ким бўларди... ҳалиги... — У кўзини қисиб кулди. — Келмаган бўлсалар, хафа бўлманг... Мана! Биз готоп!\n— Мени ким деб ўйлаяпсиз, хоним! — У қошларини чимирди. — Агар юз грамм ортиқча ичган бўлсам, икки... атиги икки оғиз ширин гап гапирмоқчи бўлган бўлсам, дарров мени — туппа-тузук одамни ўғрига чиқариб дўясизми?\n—Йўқ, адашасиз, хоним!.. — У гапида давом этди. — Илгари мен... рост, ўғирлик қилганман. Орип чиноқ деса Бешоғочдан Кўкчагача мени ҳамма биларди ва ҳамма қўрқарди. Эшитяпсизми, қўрқарди. Йигирма йил бўлди, ташлаганман. Иннайкейин, бунақа тош пошлар менинг касбим эмас. Нақд кармон пул — мана, мен нимани яхши кўрардим. Тош албатта бировнинг бошини ейди. Пул-чи? Бугун бор, эртага йўқ. Тош йўқолмайди, қўлдан қўлга ўтади ва бир куни қарабсизки, ҳурматли хоним... Орип чиноқ решатканинг орқасида. Мен... мен... пулнинг ҳам фақат ҳаромини ўғирлаганман. «Жаноб 420»ни кўрганмисиз, зўр филм. Ўша ўғри мен бўламан. Менга ишонасизми, йўқми? — Мен беихтиёр «ҳа» дедим. — Бўлмаса, илтимос, ўн сўм бериб туринг. Уйдан бепул чиқиб кетганман. Учта болам билан ойдек хотинимни ташлаб, чиқиб кетганман. Ярамас, мени ҳайдаб чиқарди-я озгина ичганимга!\nҲафсалам пир бўлиб, ўрнимдан турдим. Кап-катта шаҳарда ўғри учратиш ҳам амри-маҳол экан. Тағин тайёр мол билан турсанг ҳам кўринишмайди...\n— Буни қаранг-а? Йўлимиз битта экан. Қани, ўтиринг! — Шофёр йигит орқа эшикни очиб мени ўтқазди. — Палтонгиз бир оз чанг бўлибди, холос.\n— Менинг отим Исмат. Бу киши ўртоғим — Нурилла. Иккаламиз ҳам физикмиз. Илмий-текшириш институтида ишлаймиз. Келинингиз Самарқанд университетида диссертатсия ёқлаяптилар эртага. Адабиётдан. Навоий билан Жомийнинг адабий алоқаларидан.\n— Иродахон опа! — деди шофёр йигит яна. — Қорин қалай? Машинада норин бор, қази, пишган гўшт... Балки...\n— Яхши бўлмади-да, — дея хўрсинди йигит. — Беш-ўнта касофат ҳаммамизга иснод келтиряпти. Бу нокасларни...\n— Хафа бўлма. Оз қолди. Ёмондан яхши кўп... Ишларимиз жуда бошқача бўлиб кетади.\nБозорга ўтиб, расталарни томоша қила бошладим. Куз бозори жуда алламбало бўлади. Тўғрими, Санобар опа? Айниқса, Самарқанд бозори. Бир томонда писта-бодом, шўрданак... Бир томонда қуруқ мева, бир томонда ҳўл мева... Кўзларингиз қамашиб кетади.\nЮгуриб меҳмонхонага кирдим. Иккита конверт, икки варақ қоғоз олдим. Ўша заҳотиёқ иккита хат ёздим. Мана улар...\n"http://www.kutubxona.com/wiki/index.php?title=Oʻlmas_Umarbekov._Oyning_oltin_oʻrogʻi_(hikoya)_/_Kiril&oldid=13052" dan olindi


Ҳар бир ишда Ўзининг борлиги ва бирлигини намоён этиб қалбларга нурли йўл солган Зот — Аллоҳ таолога беадад ҳамду санолар бўлсин. Яратган эгамнинг дийдорига фақат салим қалб билан етиш мумкинлигини башорат этган ва бу йўлда инсониятга намуна бўлган ҳабиб Пайғамбаримиз Муҳаммад алайҳиссаломга, унинг аҳли байтлари ва асҳобига салавоту саломлар бўлсин. Қуръони каримда зикр қилинган нафс ҳолатга қараб турли сифатларга эга бўлади.\nМаломатчи нафсдан мурод тақводор мўмин кишининг нафсидир. Чунки у ўз эгасини доимо маломат қилиб (тергаб) туради: гуноҳ иш қилса, «Нима учун гуноҳ қилдинг? Аллоҳдан қўрқмайсанми? Охиратда нима жавоб берасан?» деб маломат қилади. Савоб иш қилса, «Бу озку, кўпроқ қилсанг бўлмайдими? Қанча кўп савоб иш қилсанг, ўзингга фойда-ку», деб маломат қилади. Тасаввуф мактабининг машҳур намояндаси Ҳасан Басрий: «Яхши одам доимо ўз нафсини маломат қилиб туради, фожир одам нафсини итоб қилмай юраверади», деганлар.\n3. Гоҳида «ан-Нафсу амморатум биссувъи» – ёмонликка амр қилувчи нафс бўлиши мумкин.\nАллоҳ таоло Юсуф сурасида: «Ва ўз нафсимни оқламайман. Албатта, нафс, агар Роббим раҳм қилмаса, ёмонликка ундовчидир. Албатта, Роббим мағфиратли ва билгувчи Зотдир», деди», деган (53-оят).\nДемак, нафс турли ҳолатларда бўлиб, гоҳ, хотиржам, гоҳ маломатчи ва гоҳ, ёмонликка буюрувчи бўлиши мумкин. Инсон айнан мана шу нафсга қарши кураша билиши ва уни жиловини қўлга ола билиши керак, чунки бундай ҳолатда нафсни ўз ҳолатига ташлаб қўйса у уни турли ёмонликлар кўчасига етаклаши мумкин. Қуйида ҳадиси шарифларга бир назар ташласак.\nАбу Ҳурайра розийаллоҳу анҳудан ривоят қилинишича, Расулуллоҳ соллаллоҳу алайҳи ва саллам шундай деганлар: “Курашда ғолиб чиққан кучли эмас. Балки ғазабланганида ўзини тия билган кучлидир ” (Бухорий, Муслим, Насоий, Молик, Аҳмад, Байҳақий ривояти).\nБу ривоятда нафсга қарши курашиш жанг майдонида очиқ душманга қарши курашишдан-да оғирроқ экани маълум қилинмоқда. Жангда билаги кучга тўлган паҳлавон киши ғолиб чиқиши мумкин. Аммо нафсга қарши курашда билакдаги куч-қувватнинг аҳамияти йўқ, десак ҳам бўлади. Чунончи, ғазабни тия билаш учун қалбдаги имон нури кучли бўлиши керак. Шундагина банда ғазабни ғазабдан ажрата билади ва нафс учун ғазабланишдан тийилади. Ушбу ҳадис уламолар томонидан қуйидагича таъвил қилинади: 1. Ғазаб вақтида ўзини боса олган одамдан кучли инсон йўқ (зоҳирий маъно). 2. Курашда рақибларини енгиб ғолиб бўлган одамнинг ютуғидан унчалик фойда йўқ. Аммо ғазабини тийиб, нафсидан устун келган\nодамнинг ютуғи кўп манфаат келтиради. Бундан ғазабни тия билишга бўлган рағбат ва куч-қувват олдида душманга қарши бориш учун ишлатиладиган куч-қудрат ҳеч нарса эмас, деган маъно келиб чиқади. Албатта, ҳадисда душмандан устун келиш ботирлик саналмайди, дейилмаяпти, балки ғазабни тийишдан кўра пастроқ ўринда туриши айтилмоқда. Хулоса қилинадиган бўлса нафсини тийиб уни жиловлаган кимсадан кучли кимса бўлмайди.\nУрганч туман “Ҳазрати Шаҳобиддин бобо”\nPrevious Post:МАРОСИМЛАР ВА ДИНИЙ БАЙРАМЛАР ҚАНДАЙ БЎЛИШИ КЕРАК


Талабчан талаба не дейди? - Уч илдиз\nТалабчан талаба не дейди?\nИлмга чанқоқ талабалар ўқитувчидан мазмунли, пурмаъно маърузалар\nтинглашни, ўша фан ҳақида билим ва тасаввурга, амалиётда етарли даражада малакага эга бўлишни истайдилар.\n1980-1985 йилларда биз ТошДУ (ҳозирги ЎзМУ) Журналистика факультети талабалари ҳам Устозларимиздан ана шундай билим олишни истаган эдик. Ўқишни тамомлаганимизга 35 йилдан ошган бўлса-да ҳамон Очил Тоғаев, Ориф Саидов, Анвар Шомақсудов, Тоҳир Пидаев, Мухтор Худойқулов, Сайёра Низомиддинова, Ирисали Тошалиев Анвар Каримов, Абдулла Сайфутдинов, Воҳид Абдуллаев, Абдуғафур Расулов, Омонулла Мадаев, Ғайбуллоҳ ас Салом, Нажмиддин Комилов, Абдулла Аюпов, Маҳмуджон Нурматов, Шодмонбек Азизов, Раҳбархон Муртазаева, Қобилбек Каримбеков каби ўнлаб профессор-ўқитувчиларимиздан олган билимларимиз билан улғайганимиздан, ҳаётда шунга яраша камол топганимиздан фахрланиб юрамиз! Бу Устозларга то абад таъзимдамиз.\nСобиқ курсдошлар вақти-вақти билан учрашганимизда ана шу Устозлардан қандай чуқур билимлар олганимиз, ўқиш даврида улар билан бўлган қизиқарли, ҳаяжонли воқеаларни эслаб юрамиз.\n«Ҳуррият» газетасида ёритилган «Дарснинг ЗАРРАЧА аҳамияти ЙЎҚ…» сарлавҳали мақолани ўқир эканман, бизнинг ҳам талабалик давримиздаги баъзи ўқитувчиларга «талабчан»лик қилганларимиз ёдимга тушиб кетди…\nТақдир-у қисматни қарангки, 50 нафар ҳамкурслар орасидан ўқитувчи бўлиш фақат каминага насиб этди. Турли газета-журналларда, китоб нашриётида, Марказий сайлов комиссияси матбуот гуруҳида ишлаш асносида 1987-1989 йилларда шу мўътабар даргоҳда соатбайлик асосида ўқитувчиликни бошлаганман. 2000 йилдан буён бўлғуси журналистларга дарс бериб, соҳамиз сирларини ўргатишга ҳаракат қиламан. Назарий билим билан бир қаторда ижодий маҳорат сирларидан сабоқ беришга интилар эканман, юқорида номларини эҳтиром ила санаб ўтган Устозларимдан ибрат ва андоза олишга интиламан.\nФан номзоди бўлишимда илмий раҳбарлик қилган профессор Файзулла Мўминовдан, оппонентлик қилишган профессорлар Хуршид Дўстмуҳаммад ва Қудрат Эрназаровлардан, ўша кезларда ҳар томонлама қўллаб-қувватлашган Абдуғафур Расулов, Насимхон Раҳмон, Умарали Норматов, Азиз Қаюмов, Санжар Содиқ, Нурбой Жаббор, Шавкат Миралимов, Абди Маматов, Акмал Саидов, Нурдинжон Исмоилов, Пиримқул Қодиров, Зиёд Есенбоев каби улуғ Устозларимдан ҳам то абад миннатдорман.\nБугун етук кадрлар бўлиб етишиб, турли газета-журналларда, телевидение ва радиода, ахборот агентликлари ҳамда ахборот хизматларида, китоб нашриётларида, ижодий уюшмаларда самарали фаолият кўрсатишаётган шогирдларимнинг камолини кўриб қувонаман. Уларнинг камоли ҳаётим мазмунига айланиб бораётгандек гўё. Ҳаётимнинг ана шундай мазмунини бойитиб бориш эса ҳамон эзгу мақсадимдир.\nҚуйидаги мақола ҳам кўпчиликни мушоҳадага чорласа ажабмас.\nАлбатта талабаларга пухта билим берилиши, таълим сифати талаб даражасида бўлиши учун ректорат масъуллари доим назорат қилиб туришади. Афсуски, қуйидаги мақолада таърифланган ҳолатлар ҳам учраб туришидан ҳеч ким кўз юма олмайди…\nҲаётда нималар бўлмайди, дейсиз. Бир кун шу мақола муаллифининг ўзи ҳам профессор-ўқитувчи бўлиб қолса, бугун талабчанлик билан ёзган гаплари ёдидан чиқмаса бўлгани. Илло, ўша давр талабаларининг меҳри ва ҳурматини қозонишига тилакдошмиз, дейди Дониш домла.\nДарснинг ЗАРРАЧА аҳамияти ЙЎҚ…\nУниверситет. Маъруза вақти. Уйқу элитган ва сумкасини қучоқлаб, партанинг устига бош қўйганча ухлаётган талабалар. Досканинг ёнида эҳтимол бугунги мавзу ҳам ёдидан чиқиб кетган кекса ўқитувчи: доцент, профессор, фан доктори… ҳар куни такрорлайвериб, ёд бўлиб кетган ҳаёти давомида кўрган-кечирганларини айтиб беряпти…\nБу ҳолат деярли барча таълим даргоҳларида учраса керак. Қўшилмасдан иложингиз йўқ. Ҳеч бўлмаса, бир марта шундай устознинг дарсида ўтиргансиз, маърузасида мазза қилиб ухлагансиз. Шундай эмасми?\nОлий таълим муассасаларида соатлаб ўтилган маърузалар, юз варақлаб ёзилган конспектлар, мавзуни ёд олиб, доскада тўтиқушдек соатлаб сайрайвериш-сайрайвериш…\nАфсуски, бу усуллар эскирганини ҳамон кўпчилик устозлар тан олмаяпти. Натижада талабалар дарсга “йўқлама” учун боряпти, абитуриентликдаги бир олам мақсадлари сўниб, орзулари 4 йил ичида ҳавога совурилмоқда. Тан олиш керак, мақсад олий маълумотли бўлиш эмас, бор-йўғи диплом олиш бўлиб қолди кўпчиликда. Балки, тўхтаб, сал бўлсаям ўзимизни ислоҳ қилиш вақти келгандир? Ҳамма гап ўзимизда! Қачонки биз асл мақсадимизни билиб, нима учун уйдан олисда ўқиётганимиз, келажакда ўзимизни ким сифатида кўра олишимизни белгилаб олсаккина, тизим ўз-ўзидан ислоҳ бўлиб, ўз ўрнига тушади. Ачинарлиси, бизга ҳам фарқи йўқдек. Талабаларга бир амаллаб дарсни тамомлаб, ётоқхонада ухлаш ёхуд қандайдир соатбай иш излаб, эртанги куни ўтиши учун пул топиш муҳим. Дарсларнинг эса заррача аҳамияти йўқ…\nЧет давлатларда мактабдан тортиб университетгача ҳар битта фан бўйича амалий ишлар ва янгича ихтиролар қилинади. Кашфиётлар яратилади. Улар ҳеч қачон маъруза ва конспект билан чекланмайди, хўжакўрсин учун таълим олишмайди. Муҳими, улар фақат диплом учун ўқишмайди!\nБу гапимиз билан бизда Олий таълим тизими шунақа, барча устозлар қуруқ гап сотади, зерикарли маърузалар ўқийди, демоқчи эмасман. Лекин касбини суиистеъмол қилиб юрган устозлар ҳам кам эмас. Талаба эса “ғинг” деёлмайди, гапирса, ё ўқишдан ҳайдалади, жа “инсоф қилинса”, баҳолари пасайтирилиб, стипендиясидан маҳрум этилади. Талаба учун бундан ортиқ кўргулик борми?!\n«HURRIYAT» газетасининг 2021 йил 22 март 12-13-қўшма сонидан.\nPrevious story “ЎЙНОВЧИ-ТРЕНЕР”лардан бири


16:45 08.07.2020 Ҳавола олиш\nРоссия Туркияга жами суммаси 2,5 миллиард долларга тенг тўртта С-400 дивизионини етказиб бериш бўйича биринчи шартномани бажарди. Кейинчалик томонлар иккинчи партия бўйича келишувга эришдилар.\nТОШКЕНТ, 7 июл — Sputnik. Туркия ҳарбийлари Анқара яқинидаги Мюртед авиабазасида С-400 зенит ракета мажмуаларини американинг F-16 ва F-4 қирувчиларига қарши янгитдан синовдан ўтказишга киришдилар. Бу ҳақда Fighter Jets World хабар бермоқда.\nРоссия Ҳиндистон учун С-400 ишлаб чиқаришни бошлади\nПортал маълумотларига кўра, тест жараёни 4 июль куни бошланган ва 26 ноябрга қадар давом этади.\nХабарда айтилишича, Туркия АҚШнинг "модомики синовлар ўтказилиши бошланса, санкциялар киритилиши эҳтимоли" ҳақидаги огоҳлантиришларини эътиборсиз қолдирган.\nFighter Jets World провинция раҳбарияти хабаридан иқтибослар келтирган, уларда айтилишича, қирувчилар катта ва кичик баландликларда учади.\nЎтган йилнинг кузида турк ҳарбийлари Анқара устида турли баландликларда учган америка қирувчиларига қарши турк пойтахти устидаги осмонни назорат қилиб турган С-400ни синовдан ўтказган эдилар.\nРоссия С-400 ЗРК хариди Анқара ва Вашингтон ўртасидаги муносабатларда инқирозни юзага келтирди. Тизимларни етказиб бериш ишлари ўтган ёз мавсумида бошланган, аммо америка ҳукумати турк шериклардан битимдан воз кечиш ва Patriot мажмуаларини харид қилишни талаб қилган эди. АҚШ, агар Туркия бу талабни рад этадиган бўлса, Анқарага F-35 қирувчиларини сотишни кечиктириш ва ҳатто бекор қилиш ҳамда санкция киритишини маълум қилган эди. Туркия бу пўписалардан сўнг ҳам ён босишдан бош тортди.\nРоссия Туркияга жами суммаси 2,5 миллиард долларга тенг тўртта С-400 дивизионини етказиб бериш бўйича биринчи келишувни бажарди. Кейинчалик томонлар иккинчи партия бўйича битимга эришдилар.


hidoyat.uz – “Мовароуннаҳр” нашриётининг сайти - Ибрат\nНабирам оғриб, касалхонага тушиб қолди. Кўргани бордим. Ҳамшира қўшни каравотда ётган болакайни додлатиб укол қилиб, чиқиб кетди. Бола бечора бор аламини кекирдагидан олиб, хонани бошига кўтарди. Она шўрлик овутай деб оғзига бир нималар тутди, қўлига бир нималар берди. Бола жаҳл билан қўлига илинган нарсани отиб урди. Нима қилишини билмай қолган она “вой, мана буни қарагин, вой бў-ў-ў...” дея бир нимани унга кўрсатди. Бола бирдан жимиб қолди. Қарасам, она унга бир китобчани кўз-кўз қилаётган экан. Болакай китобча билан овунди, қолди. Бўлмаса ҳали ҳарфниям танимайди. Эътибор қилсам, бундай чиройли китоблар хонада анчагина экан. Беихтиёр биттасини олиб варақладим. Варақладиму дастхатга кўзим тушди: “Дори – даво, китоб – малҳам. Шифокорлардан миннатдор бўлиб, Давроннинг адаси”. Эътибор қилсам, китоб келтиришни Давроннинг адаси бошлаб берган-у, бошқалар давом эттириб, хонада кутубхона пайдо бўлган. Кейинги боришимда мен ҳам китоб кўтариб бордим...\nҚайсар бола ош еб ўтирарди. Ойиси устухонларни ҳамиша лаганнинг ўртасига уйиб, кейин устига ош сузарди. Устухон охирида ейилар, унгача ошни иссиқ тутиб турар эди. Катта аканинг олдидан устухон чиқиб қолди. Одоб билан уни дадасининг олдига сурди.\n– Суякни мен кемираман, – деди қайсар бола суякка кўзи тушиб.\n– Сен тозалай олмайсан, ўзим сенга пичоқда олиб бераман,– деди дадаси.\n– Йўқ, ўзим.\n– Қўлингни кесиб оласан.\n– Кесмайман, – деб тихирлик қилди қайсар бола.\n– Берақолинг, дадаси, ошни заҳар қилмасин, – деди ойиси.\n– Ма, ол, ҳе қайсар, – деб дадаси унга суякни берди, аммо пичоқни бермади.\nҚайсар бола дастурхонга фотиҳа ўқилганида ҳам устухонни зўр бериб ғажиб ўтирарди. Унга пичоқни беришмагани алам қиларди. Охири ғажишдан зерикиб, устухонни дуч келган томонга қараб отди. Қайсарлиги тутиб, қўл-бетини ювмай, ухлаб ҳам қолди.\nКечаси сичқон инидан чиқди. Уй ичида искаланиб юриб, қайсар боланинг қўли ҳидини олди. Ялади, юлқади. Бироқ нафси қонмагач, тишини ботирди. Қайсар бола дод деб жон аччиғида бармоғини оғзига олиб борди. Сичқон касалланган эди. Қайсар бола сариққа чалинди. Касаллик акаларига ҳам юқди.\nПайғамбаримиз : “Ким қўлидаги овқат юқи билан, уни ювмасдан ухлаб қолса-ю, унга бирон мусибат етса, ўзидан бошқани маломат қилмасин!” деганларида қанчалар ҳақ эканлар.


ХОРИЖИЙ ТИЛ ЎРГАТИШДА ЮЗАГА КЕЛАДИГАН МУАММОЛАР ВА УЛАРНИНГ ЕЧИМИ » Фаровон юрт\nХОРИЖИЙ ТИЛ ЎРГАТИШДА ЮЗАГА КЕЛАДИГАН МУАММОЛАР ВА УЛАРНИНГ ЕЧИМИ\nХорижий тил сифатида инглиз тилини ўргатиш қийин, аммо чет тили ўқитувчиси касбини танлаш шарафли бўлиши баробарида ўта масъулиятлидир. Иккинчи тил, яъни инглиз тили ўқитувчиси сифатида сиз ўқувчиларингизнинг эҳтиёжларига доимий мослашишни ўрганишингиз керак. Кўпинча, бу синфдаги турли муаммолар билан шуғулланишни англатади, уларнинг аксарияти жуда кенг тарқалган. Яхши хорижий тил ўқитувчиси ушбу умумий муаммоларни тушуниши ва ечимини топишга ҳаракат қилиши керак. Ўқитиш усулларидаги кичик бурилиш ҳам сиз ва ўқувчиларингиз учун янада самарали ва тасодифий муҳит яратишга ёрдам беради. Қуйида инглиз тилини чет тили сифатида ўқитишда кенг тарқалган синф муаммолари ва уларни қандай ҳал қилиш кераклиги ҳақида сўз боради:\nКўпинча талабалар ўзларини синаб кўриш ўрнига, автоматик равишда ўқитувчига тўғри жавобларни излашади. Агар ўқитувчи ҳар сафар уларга жавоб беришни талаб қилса, бу зарарли муаммога айланиши мумкин. Бунинг ўрнига уларга далда беришга эътибор қаратинг. Бу эса, талабаларни топшириқни мустақил бажаришлари ва жавоб гарчи нотўғри бўлса-да эркин жавоб беришларига шароит яратади.\nЧет тили ўқитувчиси сифатида талабаларни дарс жараёнида фақат инглиз тилидан фойдаланишга ундаш муҳимдир. Аммо, агар талабалар ўз она тилларида гапира бошласалар, яқинлашинг, уларга "саволингиз борми?" каби тўғридан-тўғри саволларни беринг. Яна бир ғоя – бу синф қоидаларининг тўпламини яратиш ва улар ўзларининг биринчи тилларидан фойдаланганликлари учун жазо тизимини яратиш (кулгили ҳолат). Масалан, агар кимдир ўзининг биринчи тилидан уч марта ишлатса, синф олдида инглиз тилида шеър ўқинг.\nЎқувчилар баъзан синфда зерикиб қолишлари мумкин, хўш, ўша пайтда чет тили ўқитувчиси нима қилиши керак? Агар бутун синф ишлаётган бўлса, бу ўқитувчининг айби, яъни зерикарли материаллар ёки дарсни бошқаришда ўқитувчида маҳоратнинг етишмаслиги бўлиши мумкин. Агар бу маълум бир талаба бўлса, сиз доминантликни намойиш қилиш учун тезда жавоб беришингиз керак. Муаммони ҳал қилиш учун ўқитувчи қатъий, агар керак бўлса, мактаб интизомига риоя қилиши лозим. Агар бу давом этса, мактаб директори томонидан интизомий чоралар кўрилиши мумкин.\nАммо, агар дарс мавзудан узоқроқ бўлса, сиз хоҳламаган йўналишда бўлса, суҳбатни бошқа томонга йўналтириш орқали муаммони ҳал қилиш керак. Аксарият ҳолларда ўқитувчининг айби билан дарс зерикарли бўлади. Яхшиямки, тўғри режалаштириш билан бу муаммони ҳал қилиш мумкин. Ўқувчилар алоқада бўлиши учун ва улар сизга ёқиши мумкин бўлган нарсаларга эътибор беришлари учун дарснинг мавзусини танланг. Бу уларга автоматик равишда баъзи бир мотивация ва қизиқишни беради. Ўқувчиларингиз билан танишинг ва уларнинг қизиқишлари ва эҳтиёжларини аниқланг, сўнгра курсингизни шунга қараб режалаштиринг. Чет тили ўқитувчиси сифатида сиз турли хил қобилият ва тилларни биладиган ўқувчиларга дуч келасиз. Синфда устун бўлган баъзи ўқувчилар бўлиши яхши бўлса-да, улар бошқалардан ажралиб турмасликлари керак. Агар баъзи талабалар доимий равишда "томошани ўғирлай бошласа", эҳтиёт бўлинг. Биз саволларга жавоб бериш учун синфдаги заиф ўқувчиларни чақиришга эътибор қаратишимиз керак. Ўқитувчилар рағбатлантириши керак, лекин мулойимлик билан талабаларнинг баъзи жавобларини эътиборсиз қолдириб, унчалик кучли бўлмаганларга ишлаб чиқариш вақтини берадилар.\nШунингдек чет тили ўқитувчиси ўқувчиларни ўзларини йўқолган ёки тайёргарлик кўрмаганликлари сабабли эътибор бермаслигидир. Ўқитувчи кўпроқ умумий тажрибага эътибор қаратиб, ўқувчилар янги мавзуга ўтишдан олдин бир хил саҳифада эканлигига ишонч ҳосил қилиб, бир неча бор концепцияни текшириб, шахсан иштирок этишни рағбатлантирадилар. Уйғоқ ва дарсга қизиқиш қийин бўлиши мумкин. Аммо бундан ҳам қийинроқ нарса шундаки, талабаларни ҳушёр ва қизиқувчан тутиш учун жавобгарлик. Бу, биринчи навбатда, чет тили ўқитувчисининг вазифаси. Чет тили ўқитувчиси бўлиш учун нафақат дарс бериш, балки талабаларни илҳомлантириб, уларга куч бағишлаш лозим. Зеро, хорижий тил ўқитувчисининг асосий мақсади – ҳар бир талабани чет тилида мукаммал сўзлашиш, ўқиш, ёзиш ва тушунишга қизиқтиришдан иборат.\nТошкент шаҳар, Яшнобод туманидаги\n212-умумтаълим мактаби ўқитувчиси.\nAdmin. Жойлаштирган санаси: 11-05-2020, 13:39\nАсосий сахифа » "Фаровон юрт" газетаси » ХОРИЖИЙ ТИЛ ЎРГАТИШДА ЮЗАГА КЕЛАДИГАН МУАММОЛАР ВА УЛАРНИНГ ЕЧИМИ


“Бундан кейин мебелни келин томон сотиб олмайди” » Новости Узбекистана сегодня: nuz.uz\nНовости Узбекистана → Чойхона → “Бундан кейин мебелни келин томон сотиб олмайди”\n30-03-2018 09:38 0 679 Рейтинг1 Чоп этиш\n“Бундан кейин мебелни келин томон сотиб олмайди”\n– Энди аввалгидай истиҳола қилмаяпмиз, қатъий назоратни ўрнатяпмиз. Талабимиз шу – бундан кейин мебелни келин томон сотиб олмайди. Йигитларда орият ва ғурур бўлса, бу тартибга амал қилишади, – дейди Поп тумани 2-ФХДЁ бўлими мудираси Гулнора Алимова.\n– “Маҳалла” ва “Нуроний” жамғармаси қўшма мурожаати, Олий Мажлис Сенатининг қарори билан маъқулланган низом лойиҳаси ҳозир қизғин муҳокама қилинмоқда, – дейди Поп тумани 2-ФХДЁ бўлими мудираси Гулнора Алимова. – Тўй ва маросимлар миллий қадриятларимизга мос ўтказилмоқда. Масалан, тўйдан бир кун олдин бўладиган куёвнинг ўртоқлари ва қизнинг дугоналари қатнашадиган “ЗАГС” маросими бекор қилинди. Қиз томон наҳорда берадиган ош йўқ қилинди. Тўйолди шаҳар айланишлари, бошқа ортиқча маросимлар ўтказилмаяпти. Масалан, “Олмазор” маҳалласида Нусратулло Аҳмедов ҳамда Одина Раҳмоналиеванинг намунали никоҳ тўйи барчага ибрат бўлди. Никоҳ тўйларига бундай муносабат келгусида ажримларнинг олдини олишга ҳам хизмат қилади.


2021 йилда Ўзбекистон ташқи савдо дефицити 8,8 млрд долларга етди. Айримлар импорт ҳажмининг экспортдан юқори бўлишини иқтисодиёт учун хатарли деб ҳисоблайди. Иқтисодчи Миркомил Холбоев дефицитни камайтириш мақсадида қўлланиладиган ҳар қандай чоралар унинг ошишидан кўра хатарлироқ бўлиши мумкинлигини таъкидламоқда.\nБлэкаут вақтида яроқсиз бўлиб қолмаган вакциналар, иситиш тизими ишламаган кунлар учун чегириб ташланадиган тўлов, Самарқандда 5 йилда лой йўл қолмаслигини айтган Эркинжон Турдимов, Хоразмда чиқиндихонадан мурдаси топилган чақалоқ, шаҳарлараро йўлларда ишлай бошлаган АГТКШлар, қонунийлаштирилган авиаспоттинг ва бошқалар — «Газета.uz» нинг 27 январдаги энг муҳим хабарлари дайжестида.\nКеча, 21:21 1\n2022 йилнинг илк 25 кунида Ўзбекистонда ис гази билан боғлиқ 16 та ҳолат қайд этилган, бунинг оқибатида эса 9 киши заҳарланган ва 28 киши вафот этган. Бахтсиз ҳодисаларга асосан қўлбола ясалган печлардан фойдаланиш, дудбўронларни нотўғри ўрнатиш, ҳаво алмашмайдиган хоналарда кўмир ва ўтин ёқиш сабаб бўлган.\nСуд диний блогер Фозилходжа Арифходжаевни жамоат хавфсизлиги ва тартибига таҳдид соладиган материалларни тайёрлаш, сақлаш, тарқатиш ёки намойиш этишда айбли деб топиб, уни 7,5 йилга озодликдан маҳрум этди. У ўтган йили диний блогер Аброр Мухтор Алий билан бўлган можародан сўнг ҳибсга олинганди. Судланувчининг адвокати айбловни рад этиб, суд жараёни тафсилотларини сўзлаб берди.\n25 январдан бошлаб республика миқёсида муддатли ҳарбий хизматчилар ОТМларга киришда имтиёз берадиган тавсияномалар учун тест синовларидан ўтмоқда. Тошкент гарнизонидаги харбий қисм ва муассалаларда ҳизмат қилаётган ҳарбийларнинг имтиҳон жараёни — «Газета.uz» мухбири Мадина Аъзам фоторепортажида.\nСанитария-эпидемиологик хизмати «Газета.uz»га изоҳ беришича, 25 январь куни кузатилган электр таъминотидаги узилишлар пайтида ҳудудлардаги вакциналарни сақлаш омборлари ва вакциналар мавжуд поликлиникалар электр токи билан узлуксиз таъминланган. «Электр энергияси ўчиши натижасида биронта ҳам вакцина яроқсиз ҳолга келмаган», — дейди СЭС матбуот котиби Муҳаммаджон Бозоров.\nАҚШ ва НАТО Россияннинг хавфсизлик кафолатлари бўйича таклифларига ўз жавобларини йўллади. Унда айтилишича, альянснинг «очиқ эшиклар» позицияси ўзгаришсиз қолмоқда. Аммо АҚШ ҳам, НАТО ҳам Россия билан мулоқотни давом эттириш ва барча учун хавфсизликни кучайтириш ниятида.\nУй-жой коммунал хизмат кўрсатиш вазирлиги матбуот хизмати раҳбари Жамолиддин Қаландаровнинг таъкидлашича, «блэкаут» вақтида иситиш тизими ишламаган кунлар учун тўловлар, албатта чегириб ташланади. Унинг сўзларига кўра, Тошкентда иситиш тизими 27 январь куни тунгача аввалгидек ишлай бошлайди.\nКеча, 15:30 1\nСамарқанд вилоятида келгуси 5 йилда камида 8 млрд АҚШ долларлик 5,5 мингдан ортиқ инвестицион лойиҳалар амалга оширилиши ва бунинг натижасида 250 мингдан ошиқ доимий иш ўринлари яратилиши режалаштирилган. Вилоят ҳокими 8 минг кмлик йўлларга асфальт ётқизилиб, вилоятда лой йўллар умуман қолмаслигини таъкидлади.\nСолиқ қонунчилигига ўзгартиришлар жамоатчилик ва мутахассислар танқидини ҳисобга олган ҳолда қайта кўриб чиқилади. ДСҚ ва Молия вазирлиги E-aktiv дастуридан фойдаланиш ва ҚҚС тўловчиларининг таҳлика-таҳлили бўйича талабларнинг юмшатилиши ҳақида маълум қилди. Шунингдек, мулк солиғи ва бошқа ўзгаришлар бўйича ҳам енгилликлар бўлиши кутилмоқда.\nЎзгидромет 28−29 январь кунлари Ўзбекистон бўйлаб шамол тезлиги 17−22 м/с гача кучайиши ҳақида огоҳлантирди. Бу кунларда жойларда ёмғир ёғиб, айрим ҳудудларда қорга айланиши мумкин.\nЭнергетика вазирлиги соат 16:00 да барча ҳудудларда электр энергияси таъминоти тўлиқ тикланиши режалаштирилганини маълум қилди. Ҳозирда Андижон, Наманган ва Фарғона вилоятларидан ташқари барча ҳудуд тўлиқ электр энергия билан таъминланган.\nҲукумат қарорига асосан Ўзбекистон аэропортларида авиаспоттингга расман рухсат берилди. «Агар илгари аэропортдан километр узоқликда туриб ҳам самолётларни суратга олиш тақиқланган бўлса, энди аэропортлар эшикларини очиб, дўстона муносабатда бўлади», — деди Uzbekistan Airports бошқарув раиси Раъно Жўраева.\nАндижондаги МЧЖлардан бирининг раҳбари 6 гектар майдонда қуриладиган савдо комплексидаги дўконларни ўз компанияси қураётганлигини таъкидлаб, улардан 10 тасини сотиш учун фуқародан 117 минг доллар сўраган, ундан 60 минг долларини олган вақтида қўлга олинган. Самарқандда эса адвокат ўзига ижарага берилган 4 гектар ерни 23 минг доллар эвазига бошқа фуқарога сотишга уринган. ДХХ Жиззах ва Хоразмда ҳам ноқонуний ер савдоси билан боғлиқ ҳолатларни аниқлади.\nҲуқуқни муҳофаза қилувчи органлар томонидан Тошкент шаҳрига турли вилоятлардан ишлаш мақсадида келган 30 нафар фуқаро «Тавҳид ва жиҳод катибати» ташкилоти тарафдорлари сифатида гумонланиб, қўлга олинди.\n2020 йилдаги Сардоба фожиаси ва Бухоро вилоятида юз берган табиий офатдан сўнг, Қонунчилик палатасида «Аҳолини ва ҳудудларни табиий ҳамда техноген хусусиятли фавқулодда вазиятлардан муҳофаза қилиш тўғрисида»ги қонун янги таҳрирда кўриб чиқилмоқда.\nКеча, 11:03 1\nСолиқ қонунчилигидаги янгиликлар қандай қилиб электрон ҳисоб-фактурада компания фаолиятининг муваффақиятига салбий таъсир кўрсатиши мумкин бўлган янги сирли устуннинг пайдо бўлишига олиб келганлиги, ушбу устуннинг қонун ҳужжатларига қай даражада мувофиқлиги ва ҚҚС тўловчилари дуч келаётган бошқа маъмурий муаммолар ҳақида Владимир Срапионов ёзади.\nХоразмда чиқиндихонадан чақалоқ мурдаси топилди\nУрганч шаҳридаги чиқиндихоналардан бирида қиз жинсига мансуб чақалоқнинг мурдаси топилди. Суд-тиббий экспертизаси хулосасига кўра, у она қорнида 5,5−6 ой яшаган ҳамда «унинг ўлимига етилмаганлик ва ҳаётга лаёқатсизлик сабаб бўлган». Қолаверса, чақалоқ қонидан ҳомиладорликни жарроҳлик аралашувисиз эрта тугатишда қўлланиладиган дори воситаси қолдиқлари топилган.\nЧоршанба куни 1100 дан ортиқ кишида коронавирус аниқланди\nЧоршанба куни коронавирусга топширилган тест натижалари 1117 кишида мусбат натижани кўрсатди. 2 нафар бемор эса оламдан ўтди. Қолаверса, 125 кишида пневмония аниқланди.\nГаз босими пастлиги учун иссиқлик хонадонларга етиб бормаяпти\nУй-жой коммунал хизмат кўрсатиш вазирлиги Тошкентдаги барча қозонхоналар фаолияти тиклангани, бироқ, газ босими пастлиги учун қозонхоналар етарли иссиқликни кўп қаватли хонадонларга бера олмаётганини маълум қилди.\n1 2 3 4 … 1291\nФото: Тошкентдаги «блэкаут» (1)


Туркияга йўл олган ватандош, ўзбек деган...\n01.02.2018 16:44 0 306\nИстанбул, «Отатурк» аэропорти.\nСўнгги йилларда фуқароларимиз энг кўп бораётган, бизга қўшни бўлмаган мамлакат Россия бўлган бўлса, иккинчи ўринда, шубҳасиз, Туркия туради. Визасиз режим, қулай авиақатновлар, арзон маҳсулотлар ва юқори даражада йўлга қўйилган туризм хизмати кўпчиликни бу давлатга оҳанрабодек тортади.\nБу имкониятлардан ҳар йили юз минглаб юртдошимиз фойдаланмоқда. Аммо гуруч курмаксиз бўлмаганидек... деган минг марта қайтарилувчи ибора ҳам бу ўринда тўғри келмай қолди. Мавзу юзасидан қарайдиган бўлсак, курмаклар гуручдан кўпайиб кетгандек туюлади.\nЎзимизнинг аэропортга чиқсангиз албатта кимдир оёғингизга ёпишади: «Озгина гўштим бор эди... Икки блоккина сигарет сумкангизнинг бир четида кетса нима қилибди?».\nБуниси ҳолва, энг даҳшатлиси Истанбул аэропортида юз беради. Дунёнинг ҳамма бурчаклари билан боғловчи бу улкан масканда турли миллат ва элат вакилларини учратиш мумкин. Ҳаммаси, ҳатто ўзимизча биздан ортда қолган деб ҳисобловчи африкаликлар ҳам тартиб билан юкини топширишади, навбатини кутишади, рисоладагидек учиб кетишади.\nМен ғурурланадиган миллатдошларим-чи?!\nЭшитганимни эмас, кўрганимни айтай: Тошкентга рейс бўйича рўйхатга олиш ва юк қабул қилиш бошланганда ҳаммага жилмайиб хизмат кўрсатаётган аэропорт хизматчиларининг бирдан қовоғи осилиб, чуқур уф тортишди.\nШу пайтгача кўринмаган икки норғул йигит пайдо бўлди ва коридор ҳосил қилувчи тўсиқлар тиклашди. Кейин уларга яна иккитаси қўшилди ва узун ўриндиқларни судраб келиб ўзига хос қўрғон ясашди ҳамда фақат битта томондан киришни йўлга қўйишди.\nБунинг сабаби тезда аён бўлди. Ҳамма секин-секин йиғила бошлаганда йигирматача йигит, ўндан ортиқ аёл самолётга чиқмоқчи бўлган одам борки йўлини тўсарди: «Ака, мана буни ўтказиб беринг. Тошкентда болалар кутиб олишади». Аввал илтимос қилишади, кейин қаттиқроқ сўрашади ва арзимас нимадир таклиф қилишади. Яна рад этсангиз очиқдан-очиқ қўполликка ўтишади: «Шу юкни олиб кетсанг нима бўларди, қанақа ўзбексан?».\nСенинг ўзингга савол: юртингни шарманда қилаётган сен қанақа ўзбексан? Юкингнинг ичида нима борлигини мен қаердан биламан? Шунча зарур бўлса, пулини тўла, қонуний жўнат!\nЎша омонат киришдан ўтаётган аёллар кўтарган сумкаларни кўрсангиз ваҳмингиз келади. Турк нозирлари юк кўплигини айтиб қайтаришса, шаллақилик қилиб қўлига ёпишишади.\nНозир бир аёлга аввало босиқлик билан тушунтирди: «Сенинг қўлингдаги юкинг ҳажми самолёт салонига олиб кириш учун катта». Опа унинг гапига кирмай куч билан ўтишга уринди. Нозир яна тушунтирди: «Қоидани бузсанг, самолётга чиқармайман, чиптанг ҳам куйиб кетади!». Аёл энди очиқдан-очиқ дод солишга тушди ва вазият учун ҳаммани, ҳукуматдан тортиб барча амалдорларгача айблай бошлади, порахўрликдан ёзғирди. Ҳамма асабийлашганча тезроқ ўтишни кутарди. Камида йигирма минут вақтни олган аёл барибир билганидан қолмади. Ўтиб олганидан кейин ҳаммага «бопладимми?» дегандек тиржайиб қўйди. Афсуски, бунақалар кўп экан.\nҲалиям турк нозирлари анча босиқ, агар шу қилиқларини бизда қилишса, нафақат юкидан, балки озодлигидан ҳам айрилиши ҳеч гап эмас!\nМинглаб одамлар йиғилган аэропортда нафақат юкларимизни юкладик, балки ўзбек деган миллат обрўсини тўкиб ўтдик!\nЭй ватандош, қўпол бўлса-да, наҳот шу даражада ўлар жойда бўлсак? Наҳот хорижга чиққанда биз энди фақат ўзимизнинг эмас, ватанимиз номини кўтариб юришимизни англамасак?!\nҲали Туркияга бориб пинҳона ишлар билан шуғулланаётган жувонларни айтмаяпман. Бунинг ўзи алоҳида, оғриқли ва катта мавзу. Лекин ҳарқалай улар минг оғир гуноҳ қилмасин, пинҳона қилишаяпти. Сиз-чи, опажон? Турли миллат вакилларидан жамланган жамоат орасидаги аҳволингизга четдан бир назар солганмисиз?!\nҚуйидаги видеолавҳа ҳам арзимас фойда деб кўпчилик олдида изза бўлаётган аёлларимиз ҳақида.\nТуркия Истанбул аэропот


Mobiuz чиройли рақамлар учун 100 фоизгача чегирмалар эълон қилди\nMobiuz’нинг янги акцияси Steel Lite, Steel, Bronze тоифасидаги рақамлар учун амал қилмоқда.\nҚизиқарли, эслаб қолиш осон ва рамзий комбинацияларга эга бўлган чиройли рақамлар доимо одамларнинг эътибори ва қизиқишини жалб қилиб келади. Mobiuz мобил оператори ажойиб имкониятни тақдим этади – шу кунларда Steel Light ва Steel рақамларини 100%, Bronze рақамларини эса 90% чегирма билан улаш мумкин.\nБунинг учун абонент дақиқада, МБ ва СМС га бўлган эҳтиёжларига қараб, компаниянинг саккизта тариф режаларидан бирини: Gap Yo‘q, Gap Yo‘q Pro, Mobi 40, 50, 70, 90, 110 ёки 150ни бир неча танлаши кифоя. Тарифларнинг ойлик абонент тўлови 35 минг сўмдан 150 минг сўмгача бўлганлиги эса танлаш имкониятини янада кенгайтиради.\nБундан ташқари, ноябрь ойи охиригача Gap Yo‘q Pro, Mobi 70, 90, 110 ва 150 тарифларига уланган абонентлар бир неча баравар кўпроқ Интернет-трафикни қўлга киритишади. Шундай қилиб, нафақат чиройли рақам эгаси бўлиш, балки тариф режасидан унумли фойдаланиш ҳам мумкин.\nМасалан, абонент Mobi 70 тарифига уланишни хоҳлайди ва Steel тоифасидаги ***5665 рақамини танлайди. У уланганда, тариф учун абонент тўлови сифатида атиги 70 минг сўмни тўлайди ва Ўзбекистон бўйича қўнғироқлар учун 2500 дақиқа, тармоқ ичида чексиз дақиқа, 2 500 та СМС-хабар ва нақ 20 000 МБ ҳажмидаги трафикка эга бўлади.\n“Чиройли рақамлар рўйхати Mobiuz wеб-сайтига жойлаштирилган ва мунтазам янгиланиб турилади. Шундай қилиб, ҳар бир инсон ўзи учун қулай вақтда мавжуд бўлган барча рақамларни олдиндан кўриб чиқиши ва ёқадиган бир ёки бир нечта вариантни олдиндан танлаши мумкин. Кейинчалик эса уни компания ёки тижорат ҳамкори офисида улаши мумкин», - дейди Mobiuz компаниясининг жамоатчилик билан алоқалар бўйича расмий вакили Сардор Тожиев.\nКомпания янгиликлари ҳақидаги қўшимча маълумотларни Facebook’даги @mobiuz.uzbekistan саҳифасида олишингиз мумкин.


Рамазон 2018 тақвими Ӯзбекистон (Тошкент) – Ўзбекистон\nЧет элликлар учун Тошкент пропискасини олиш арзонлашди\nОзиқ-овқат маҳсулотлари импорти бўйича имтиёзлар бекор қилинади\nAsia Alliance bank ва GlobUz банкоматда валюта айирбошлашни йўлга қўйди\nЯкка тартибдаги тадбиркорлар такси хизматларини кўрсата олмайди\nПрезидент инвестиция лойиҳаларини шакллантиришдаги тартибсизликларни танқид қилди\nПрезидент Жаҳон банки делегациясини қабул қилди\nМиллий хавфсизлик концепциясининг янги таҳрири тайёрланмоқда\nШавкат Мирзиёев Қозоғистонда ҳалок бўлганларнинг оилаларига ҳамдардлик билдирди\nТошкент ҳокимияти Сеул мэрияси андозаси бўйича Рақамли идора тизимини жорий этади\nПрезидент Хитой элчисини Дўстлик ордени билан мукофотлади\nОнлайн аукцион орқали “95 А 777 АА” ҳам ўз эгасини топди! 100 миллион сўм?!\nӮзбек клип “кет дема”\nЖума намозларида Қозоғистондаги ёнғинда ҳалок бўлганлар ёдга олинди\nСўров: Ишга жойлашиш энг ўткир муаммолардан бири\nЯнги ва мавжуд кўп қаватли уйларда болалар боғчалари ишга тушади\nҚозоғистондаги автобус ёнғинида ҳалок бўлганларнинг дастлабки рўйхати эълон қилинди\nТеррористик ташкилотларга онлайн ёлловчи икки гумондор қўлга олинди\nҚозоғистонда ёнган автобусда тирик қолган беш кишининг икки нафари Ўзбекистон фуқаролари\nҚозоғистондаги фавқулодда ҳолат муносабати билан ҳукумат комиссияси тузилди\nЎзбекистонда интернетга уланишда вақтинчалик узилишлар кузатилди\nЯИДХПда кўчмас мулк билан боғлиқ операциялар учун хизматлар ишга туширилди\nУраннинг янги хусусиятлари аниқланди\nАҚШда олимлар энг эски ва энг узоқ қора ўрани аниқлади\nUZMOBILE компанияси Pre5G технологиясини синовдан ўтказди\nBeeline Қорақалпоғистон Республикаси ҳудудида сигнал ва мобил Интернет сифатини яхшилади\nBeeline Наманаган вилоятида тармоқни кенгайтирмоқда\nҚўқонда мухлислар клубининг йиғилиши бўлиб ўтди\nАрсенал Бордо футболчиси билан келишувга эришди\nБугун Барселонани яна бир футболчи тарк этади\nАГМК ўртоқлик учрашувида йирик ғалабага эришди\nПутин Самарқандда Ислом Каримов қабрига гулдаста қўйди (видео)\nОб ҳаво -28 март Ўзбекистонда ҳаво иссиқ бўлади\nГлавная / Маданият / Ислом / Рамазон 2018 тақвими Ӯзбекистон (Тошкент)\nРамазон 2018 тақвими Ӯзбекистон (Тошкент)\nanvarj63 2 weeks ago\tИслом, Маданият Comments Off on Рамазон 2018 тақвими Ӯзбекистон (Тошкент) 6,178 Показы\nРўза тутиш (оғиз ёпиш) дуоси Навайту ан асума совма шахри рамазона минал фажри илал мағриби, холисан лиллахи таъала. Аллоху акбар. (Маъноси: Рамазон ойининг рўзасини субхдан то кун ботгунча тутмоқни ният қилдим. Холис Аллох учун. Аллох буюкдир.) Ифторлик (оғиз очиш) дуоси Аллохумма лака сумту ва бика аманту ва аълайка таваккалту ва аъла ризқика афтарту, фағфирли йа ғоффарума қоддамту ва ма аххорту бирохматика йа архамар рохимийн, Аллоху акбар. (Маъноси: Эй Аллох, ушбу Рўзамни Сен учун тутдим ва Сенга иймон келтирдим ва Сенга тавакал қилдим, ва берган ризқинг билан ифтор қилдим. Эй гунохларни афв қилгувчи Зот, менинг аввалги ва кейинги гунохларимни мағфират қилгил.) Тошкент ша ҳ ри учун Рамазон 2018 тақвими\nТошкентдан бошқа шахарлардаги вақтлар фарқи (минут)\nАввал : Чимкент(1), Конибодом (6), Қўқон (6), Жамбул (7), Наманган (9), Фарғона (11), Марғилон (8), Андижон (13), Ўш (15), Жалолобод (16), Бишкек (22), Олма-ота (21).\nКейин : Бекобод (2), Туркистон (3), Жиззах (6), Гулистон (8). Денов (7), Жонбой (7), Самарқанд (10), Шахрисабз (11), Каттақўрғон (12), Қарши (9), Нурота (12), Навоий (18), Бухоро (21), Хива (36)\nРўзани бузувчи амаллар хақида\nҲайз ва нифосдан бошқа нарсаларда қуйидаги уч шартдан бири топилса, рўза бузилади: 1) Агар киши ўша нарса рўзасини бузишини билса; 2) Рўзадор экани ёдида бўлса, эсидан чиккан бўлмаса; 3) Агар у ўзининг хохиши билан, ҳеч қандай мажбурлашсиз ва заруратсиз қилса. Рўзани бузадиган амаллар ичида бўшанишга оидлари бўлади улар: жинсий алоқа, қайт қилиш, ҳайз кўриш ва қон олдириш. Улардан қабул қилишга оидлари бор улар: ейиш ва ичиш кабилар. (Мажмуул фатава) (42) Рўзани бузадиган нарсалардан еб-ичиш ўрнига ўтадиганлари бор, улар қаторига суюқ дорилар, таблетка, озиқлантирувчи укол (глюкоза каби), қон қуйиш ва қон алмаштириш. Аммо еб-ичиш ўрнига ўтмайдиган пенциллин, инсулин, тетиклаштирувчи ва эмлаш уколлари хох мускулларга ва хох қон томирларга бўлсин рўзага зарар қилмайди. (Ибн Иброхим фатволаридан) бироқ, бу уколларнинг ҳаммасини кечқурунда олиш яхшироқдир. Тозалаш учун қонни чиқаришга сўнгра унга баъзи кимёвий моддалар ёки озиқлантирувчи тузлар ёки ширинликлар каби нарсалар қўшилгандан кейин уни қайта қуйишни талаб қиладиган буйракни ювиш каби амаллар рўзани бузади. (Фатава аллажна аддаима) Рожих қавлларда Клизма, кўзга ва қулоққа дори томдириш, тишни олдириш ва яраларга дори қўйиш рўзани бузмайди. (Фатава Ибн Таймийя) Астма (нафас қисиши) учун қўлланиладиган балонча рўзани бузмайди. Чунки, у таом эмас, балки ўпкага юбориладиган газ, холос. Қолаверса унга касалнинг ҳар доим эътиёжи бор. Анализ (таҳлил қилиш) учун қон олдириш рўзани бузмайди, унга эхтиёж бўлгани учун уни кечирилади. (Фатава аддаъва. Ибн Боз) Ғарғара қилинадиган дорини ютиб юбормаса рўзани бузмайди. Агар бирон киши тишини даволатиб, ковагини тўлдирғизса ва дорининг таъмини томоғида сезса, бу унинг рўзасини бузмайди. (Ибн Боз роҳимахуллоҳнинг оғзаки фатволаридан) Қуйидаги ишлар рўзани бузмайди: 1) Қулоққа, кўзга ва бурунга томдириладиган ёки пуркаладиган дорилардан фойдаланилганда димоққа келадиган нарсани ютиб юбормаслик шарти билан фойдаланиш. 2) Ангина стенокардия (юрак қисиши) ва бошқаларни даволаш учун тил остига қўйиладиган таблеткалардан томоққа келадиган нарсани ютиб юбормаслик шарти билан фойдаланиш. 3) Аёлларнинг жинсий аъзоларига тиббий кўрик ёки даволаниш учун жаррохлик асбобларини (пессари, доуче, скопни) ёки бармоқларини солиб кўриш. 4) Бачадонни кўриш учун скоп ёки интра утерин асбобига ўхшаш нарсаларни солиш. 5) Аёлнинг ёки эркакнинг анал тешигига ташхис қўйиш, тиббий мақсадда катетер трубаси каби асбобларни солиш. 6) Томоққа келган нарсани ютиб юбормаслик шарти билан тишни пломба қилдириш, олдириш, мисвок ёки тиш пастаси билан тозалаш. 7) Томоққа келган нарсани ютиб юбормаслик шарти билан оғизни чайиш, ғарғара қилиш ёки оғизға сепиладиган дорилардан фойдаланиш. 8) Тери остига, мускул ёки томирга озиқлантирувчи бўлмаган уколлар олиш. 9) Кислород бериш. 10) Наркоз газларини хидлатиш, агар ундан ташқари озиқлантирувчи суюқликлар берилмаса. 11) Теридан сўрилиб кирадиган кремлар, ҳар хил суриладиган дорилар ва пластырларни истеъмол қилиш. 12) Ошкозонни текшириш ёки даволаш учун найча ютиш. 13) Юрак ичини текшириш ёки суратга олиш учун артерия қон томирларига ингичка найчани киритиш. Киши рамазонда бирон узрсиз очиқдан-очик еб-ичса, гуноҳ кабира қилган бўлади. У тавба қилиши ва ўша кун учун бошқа рўза тутиб бериши шарт. Агар рўзасини ароқ каби ҳаром нарса билан бузса, бу яна ҳам ёмонроқ гуноҳдир. Нима бўлган тақдирда ҳам у ихлос билан тавба қилиши ва кўп нафл рўза тутиш каби нафл ибодатлар қилиши шарт. Шояд фарз амалларининг бирор камчилигини тўлдирса ва Аллоҳ таоло тавбасини қабул қилса. 44) «Агар у эсида йўқ еса ёки ичса, рўзасини охиригача (ифторгача) етказсин. Уни едириб ичирган Аллоҳдир» (Имом Бухорий ривояти). Бошқа бир ривоятда: «У ўша куннинг қазосини тутиб бермайди ва каффорот ҳам тўламайди» — дейилган. Агар киши бирор одамни эсида йўқ еяётганини кўриб қолса, унга эслатиб кўйсин. Чунки, «… Яхшилик ва тақво йўлида ҳамкорлик қилингиз» (Моида: 2) оятининг ва Расулуллоҳ саллАллоҳу алайҳи ва салламнинг «Агар унутсам эслатинглар» — деб марҳамат қилган ҳадиснинг умумий маъноси шунга далолат қилади. (Ибн Усаймин. Мажалису шахри рамазон) 45) Хаёти хавф остида қолган кишининг хаётин и сақлаб қолиш максадида рўзасини очишга мажбур бўлган кишилар рўзаларини бузишлари мумкин ва қайта тутиб қўядилар. Мас: чўкаётган кишини қуткариш ёки ўт ўчириш. 46) Агар рўза тутиш фарз бўлган киши рамазоннинг кундузида ўз хохиши билан қасддан жинсий алоқа қилса, икки аъзо бир-бирига кўшилса ва эркак олатининг боши аёлнинг олд ёки орка тешигига (бу амал қаттиқ ҳаромлардан) кирса маний келиш ёки келмасидан қатъий назар, унинг рўзаси бузилади. У тавба қилиши ва ўша куннинг рўзасини етказиши ва кейин қазосини тутиб бериши шарт. Унга оғир каффоротни адо этиши лозим. Чунки, Абу Хурайра розияллоху анху ривоят қилган ҳадиси шариф шунга буюради: «Биз Расулуллоҳ саллАллоҳу алайҳи ва саллам билан ўтирганимизда бир киши келди ва — «Эй Расулуллоҳ, халок бўлдим!» — деди. — Расулуллоҳ саллАллоҳу алайҳи ва саллам унга: «Сенга нима бўлди?» — дедилар. — У: «Рўзалигимда аёлим билан жинсий алоқа қилиб қўйдим» — Расулуллоҳ саллАллоҳу алайҳи ва саллам: «Озод қилиш учун қулинг борми?» — У: «Йўқ» — Расулуллоҳ саллАллоҳу алайҳи ва саллам: «Икки ой кетма-кет рўза тута оласанми?» — У: «Йўқ» — Расулуллоҳ саллАллоҳу алайҳи ва саллам: «Олтмишта мискинни тўйдира оладиган нарсанг борми?» — У: «Йўқ» деди…… (Имом Бухорий ривояти). Зино, баччавозлик ва хайвон билан жинсий алоқа қилганларга ҳам шу ҳукм тааллукли. Агар киши рамазоннинг бир неча кунида бир неча марта жинсий алоқа қилган бўлса, ҳар бир куни учун алохида-алохида каффорат тўлайди ва албатта ҳар бир куни учун қазосини тутади. Каффорот тўлашнинг фарз эканини билмаслиги узр хисобланмайди. (Фатава аллажна аддаима) 47) Агар киши аёли билан жимо қилишни хохласа ва аввал рўзасини бирон нарса еб очса, унинг гуноҳи яна ҳам қаттиқлашади. Чунки, у рамазоннинг ҳурматини икки бор топтаган ҳисобланади. Бу ҳолатда унинг каффорат тўлаши таъкидлироқдир. Унинг қилган бу хийласи унинг бошига балодир. Унга қаттиқ тавба қилиши шарт. (Мажмуул фатава) 48) Агар киши ўзини тутиб тура олишига ишонса, аёлини ёки чўрисини ўпиши, қучоқлаши, (шахват билан) қараши ва ушлаши мумкин. Чунки, саҳиҳайнда Оиша розияллоху анходан Расулуллоҳ саллАллоҳу алайҳи ва салламнинг рўзадор холларида ҳам аёлларини ўпгани ва қучоқлаганлари ривоят қилинган. Аммо Расулуллоҳ саллАллоҳу алайҳи ва саллам ўзларини ҳамиша тўхтата олганлар. «Мен учун аёлидан узоқлашади» — дейилган ҳадиси қудсийдан тушуниладиган маъно жинсий алоқадир. Аммо кишининг шахвати кучли бўлса ва ўзини бошқара олмаса, унга аёлини ўпиши ёки қучоклаши мумкин эмас. Чунки, бу рўзасини бузиб қўйишига сабаб бўлиши мумкин. Яъний маний келиши ёки жинсий алоқа қилишдан ўзини тўхтатиб колиши аниқ эмас. Аллоҳ таоло ҳадис қудсийда: «Мен учун шахватдан юз ўгиради» — деган. Шаръий қоидада «ҳаромга олиб борувчи ҳар қандай нарса ҳаромдир». 49) Агар киши жинсий алоқа қилаётган пайтда субх кириб қолса, жинсий алоқани тўхтатиши лозим. У олатини чикариб олганидан сўнг маний келса, рўзаси бузилмаган бўлади. Аммо субх кирганидан кейин ҳам жинсий алоқани давом эттирса рўзаси бузилади ва у тавба қилиши, рўзасини бошқа тутиб бериши ва каффорат тўлаши шарт. 50) Бир киши жунуб ҳолатида тонг оттириши рўзасини бузмайди. У (аёл ёки эр киши бўлсин) — жанобат, ҳайз ёки нифос ҳолатида бўлсин — ғусл қилишни субхдан кейинги вақтга қолдириши мумкин. Аммо намозини ўз вақтида ўқиши учун тезрок ғусл қилгани яхшидир. 51) Агар ухлаётган киши жунуб бўлиб қолса, рўзаси бузилмаслигига уламолар ижмо қилганлар. ғуслни кейинга қолдиришининг зарари йўқ. Аммо намозни ўз вақтида ўқиши ва фаришталар унга яқинрок келиши учун тезрок ғусл қилгани яхшидир. 52) Агар киши рамазон кундузида аёлига тегиниш, шахват билан қараш каби тийилиши керак бўлган нарсалар туфайли маний тўкса, Аллоҳга тавба қилиши ва куннинг қолган кисмида ҳам рўзасини давом эттириши керак. Шу билан бирга ўша куннинг қазосини тутиб беради. Агар у маний чиқаришни бошласа ва олатидан маний чиқишидан олдин тўхтатса, бу иши учун тавба қилиши керак, бу куннинг қазосини тутмайди, чунки ундан маний чиқмади. Рўзадор киши шахватини кўзловчи ҳар бир нарсадан ўзини узоқ сақлаши ва хаёлига келган ёмон ўйларни тарк қилиши керак. Мазийнинг келиши рўзани бузмайди. Ҳеч қандай шахватсиз сийдикдан кейин келадиган шилмшик суюклик, яъни, вадий рўзани бузмайди ва ғусл қилишни ҳам тақозо қилмайди. Аммо истинжо ва тахорат қилиши керак. (Фатава аллажна аддаима) 53) «Кимки қастдан қайт қилмаса, рўзасини қазо қилмайди. Аммо қасддан қ айт қилган одам рўзасининг қазосини тутиб бериши керак» (Имом Термизий ривояти). Бармоғини оғзига тиқиб, ошқозонини босиб, қайт қилдирувчи бадбўй бирон нарсани хидлаш ёки унга қараш билан кўнгил айнийдиган нарсага қараб туриш билан қайт қилса, рўзасининг қазосини тутиб бериши шарт. Агар кишининг кўнгли айниса ва ўз-ўзидан қайт қилиши қайтиб кетса, рўзаси бузилмайди. Чунки, бу унинг ихтиёридан ташқари нарсадир. Агар уни ўзи (мажбурлаб) қайтарса, рўзаси очилади. Агар кишининг кўнгли айниса, уни қайтармасин. Чунки, бу унга зарар қилиши мумкин. (Мажалису шахри рамазон). Агар киши тишлари орасидаги қолдиқни беқасд ютиб юборса ёки у ажратиб ва туфлаб юбориб бўлмайдиган даражада оз бўлса, бу сўлак каби саналади ва рўзасини бузмайди. Агар у туфлаб юбориладиган даражада кўп бўлса, туфлаб юборсин. Қасддан ютиб юборса, рўзаси бузилади. (Алмуғний). Чайналадиган резинка (жевателная резинка, махаллий тил билан жевачка) дан бирор нарса ажралиб чикса, таъми ёки ширинлиги бўлса уни чайнаш ҳаром. Агар ундан бирор нарса халқумга етиб борса, рўзани бузади. Агар киши оғзини чайқаса ва сувни ташқарига туфлаб юборса, оғизда колган намликнинг зарари йўқ, Чунки, у сақланиш мумкин бўлмаган нарсадир. Агар бурнидан қон келса, бу унинг иродасидан ташқари нарса бўлгани учун унинг рўзасини бузмайди. (Фатава аллажна аддаима). Агар унинг милкида яраси бўлса ёки мисвок ишлатганда тиши қонаса, қонни ютиб юбориш мумкин эмас. Балки туфлаб ташлаш керак. Агар унинг иродасисиз қон халқумига етиб борса бунинг зарари йўқ. Шунингдек қусуқи унинг иродасисиз қайтиб кетса, рўзасини бузмайди. Бурнидан келадиган мишиқни ёки йўтал сабабли чиқадиган балғамни оғзига етишидан олдин ютиб юборса, рўза бузилмайди. Чунки, бу иложсиз муаммодир. У оғизга ўтгандан кейин ютиб юборилса, рўзани бузади. Аммо қасд ва иродасиз оғзига келгач ютиб юборса бунинг зарари йўқ. (Фатава аллажна аддаима). Сув тозаланадиган жойларда ишловчилар сувнинг бугидан нафас олсалар бу уларнинг рўзаларига зарар қилмайди. Бехожат таомдан тотиб кўриш, унда рўзанинг очилиш хавфи бўлгани учун макрухдир. Хожатли ҳолатларга онанинг боласига овқат чайнаб бериши киради, агар у бундан бошқа иложини топмаса. Яна овқатни пишганини билиш учун ундан тотиб кўриш ва бирор нарсани сотиб олаётганда ундан тотиб кўриш (албатта тотилган нарсани туфлаб юборилади) бу Ибн Аббос розияллоху анхудан ривоят қилинган. «Сирка ёки сотиб олмоқчи бўлган нарсадан тотиб кўришнинг зарари йўқ» (Ирваул галил). 54) Рўзадорга кун бўйи, хўл бўлса ҳам мисвоқ тутиши суннат. Рўзадор мисвок ишлатганда унинг аччиқ таъмини оғзида топса ва уни ютиб юборса ҳамда у мисвокни оғзидан чиқарса, унда сўлагидан бўлса сўнгра уни яна оғзига солса ва сўлагини ютса, унинг рўзаси бузилмайди. (Алфатава ассаъдийя). Унда эрийдиган моддаси бўлган яшил мисвак ёки лимон ва ялпиз таъми кўшилган мисваклардан сақланиш керак. Оғзида колган мисвак кипикларини туфлаб ташласин, агар уларни беқасд ютиб юборса зарари йўқ. 55) Агар рўзадорга жарохат етса, бурни қонаса ёки оғзига фавқулодда сув ёки бензин кетса, рўзаси бузилмайди. Агар унинг оғзига фавқулодда чанг, тутун ёки пашша кирса ҳам рўзаси бузилмайди. Сўлак, тупук, уннинг элаган пайтдаги чанги ёки кўча чанги каби, киши беихтиёр ютиб юбориши мумкин бўлган нарсалар рўзани бузмайди. Агар тупугини оғзида тўпласа кейин уни қасддан ютиб юборса ҳам рўзаси бузилмайди. Агар кўз ёши димокка етиб борса, сочига ёки мўйлабига ёғ ёки хина чапласа ва унинг таъмини димогида хис қилса, рўзаси очилмайди. Хина, сурма ва ёғ қўйиш рўзани бузмайди. (Мажмуул фатава). Терини юмшатадиган ва яхшилайдиган кремлар ҳам шу кабидир. Шунингдек хушбўйлик хидлаш, атир суриш ва хушбўй ёғларни суриш рўзани бузмайди. Тутатиладиган хушбўйлардан чуқур нафас олиб хидламаслик шарти билан фойдаланиш мумкин. Кундузи тиш пастасидан фойдаланмаган яхши, чунки унинг кучли сингиш хусусияти бор. (Мажалису шахри рамазон). 56) Эхтиёт нуқтайи назаридан рўзадор хижома қилдирмагани яхши. Бу жуда ихтилофли масала. Ибн Таймийя қон олувчи эмас қон олдирувчининг рўзаси очилади деган қавлни ихтиёр қилган. 57) Чекиш рўзани бузади ва бу рўзани очиш учун узрли сабаб хисобланмайди. Маъсият қандай қилиб узр хисобланиши мумкин?! 58) Салқинланиш мақсадида сувга тушиш ёки нам латтага ўраниш рўзани бузмайди. Чанқоқ ёки иссиқ сабабли бошидан сув куйиши мумкин, оғзига сув кириб рўзаси очилиб кетиш эхтимоли бўлгани учун чўмилиш макрух. Агар кишининг хизмат амали сувга шўнғиш бўлса ёки сувга шўнғишни талаб қилса, оғзига сув кириб кетишидан саломат бўлса, у ҳ олда зарари йўқ. 59) Агар киши ҳали субх бўлгани йўқ деб еб ичса ёки жинсий алоқа қилсаю, кейин аллақачон субх кирганидан хабар топса, ҳеч қандай зарари бўлмайди. Чунки, оятда очик равшан қилиб, бу нарсаларни то субх кирганига ишонч хосил килгунича давом эттиришга руҳсат берилган. Ибн Аббосдан саҳиҳ иснод билан: «Аллоҳ субх кирганига ҳеч қандай шубхангиз колмагунича еб ичишингизга руҳсат берган» (Абдурраззок ривояти). Ибн Таймийя ҳам шу кавлни танлаган. 60) Агар киши қуёш аллақачон ботиб бўлган деб ўйлаб, қуёш ботишидан олдин рўзасини очиб кўйса, кўпчилик уламоларнинг сўзларига кўра бу куннинг рўзасининг қазосини тутиб беради. Бунга далил: аниқ нарса шубха билан зойил бўлмайди. Ибн Таймийя бу ҳолатда қазо тутиб беришга хожат йўқ деган. 61) Агар субх кирсаю кишининг оғзида овқат ёки ичимлик бўлса, кўпчилик уламоларнинг сўзларига кўра у оғзидагини туфлаб юборади ва унинг рўзаси бузилмайди. Рўзадор эсида йўқ еб-ичиб кўйса ва дархол оғзидагини туфлаб ташлашлиги юқоридаги ҳукм билан бир хилдир.\nМанбаъ: “Рўзага оид 70 масала”, Муҳаммад Солих ал Мунажжид\nПред. Намоз вақтлари ўзбекистонда\nСледующая ФВВ кечки вақтларда Қамчиқ довони орқали сафарга чиқмасликни тавсия қилмоқда\nҚонун Ўзбекистон Тошкент Россия Трамп Президент АҚШ Афғонистон Шавкат Мирзиёев Туркия Эрон Мирзиёев Қонунлар Сурия суд аёл Қирғизистон Шимолий Корея Beeline Мирзиëев Москва МХХ Мусулмонлар Путин Самарқанд\nАПЛ, 34-тур. Челси ўз майдонида Саутгемптонга имконият қолдирмади\nБарселона ҳимоячи – тўпурар билан шартнома имзолашга яқин\nМессенжер контенти божхонада ушланиб қолишга сабаб бўлди\nПогба Манчестер дербисини ўтказиб юборади\n© Copyright 2018, Барча ҳуқуқлар ҳимояланган


ИнтерФУТБОЛ :: Наҳотки, Ўзбекистон терма жамоаси энг кўп очко йўқотган бўлса!?\nНаҳотки, Ўзбекистон терма жамоаси энг кўп очко йўқотган бўлса!?\nАвгустнинг сўнгги куни ва сентябрь бошида ЖЧ-2018 саралашининг 2та тур ўйинлари ўтказилганини инобатга олсак, ФИФА рейтингида кескин ўзгаришлар бўлиши кутилган ҳолат эди.\nМана, 14 сентябрь куни эълон қилинган рўйхатда Германия миллий жамоаси 1-ўринга кўтарилди. Хуллас, немислар Бразилия термасини пастга тушириб юборишди.\nБиз учун бироз алам қиладиган томони, яқин-яқиндагина футболи кўзга ташлана бошлаган орол давлат - Кабо-Верде миллий жамоаси умумий рейтингда биздан 2 поғона юқорига жойлашди.\nВаҳоланки, АФКнинг ушбу аъзоси ўтган ой атиги 114-ўрин (!)да эди...\nЎзбекистон миллий жамоаси охирги 1 ой давомида 5 поғона пастлади. Йўқотиш даражаси 68,35 баллга тенглиги ҳақиқий ҳолатимизни кўрсатиб беряпти, шекилли. Ҳа, бизнинг натижамиз яхши эмас, аммо Австралия термасиники янада ёмонроқ.\nЖЧ-2018 саралаши йўлидаги биттагина мағлубият «соккеруз»ни рейтингда 50-ўринга тушириб қўйди. ОФК етакчиси - Эрон термаси эса 24-қатордан бир поғона пастга сурилди. Чунончи, форслар охирги 2та ўйинда дуранг қайд этишди ва бунинг оқибатида умумий ҳисобда 28 очко йўқотишди. Айтганча, Эрон миллий жамоаси 2015 йил август ойи рейтингида 15-ўриндан жой олиб, ўзининг рекорд кўрсаткичини қайд этганди.\nОй якунларига кўра, қитъамизда ўринлар бўйича энг яхши ўсишга Яман (Қ18 поғона), Хитой (Қ15 поғона) ва Ироқ (Қ14 поғона) жамоалари эришди. Очколар ҳисобида олсак ҳам айнан шу 3та жамоа кўрсаткичи баланд, фақат кетма-кетлик бошқачароқ: Хитой, Ироқ, Яман. КХДР, Мальдив ва Ҳиндистон термалари ўринлар бўйича энг шиддатли қулашга юз тутган бўлса, очко йўқотишда Ўзбекистон, Мальдив ороллари ва Қувайт жамоалари олдинда.\nЖЧ-2018 саралаши сўнгги босқичи «А» гуруҳи вакилларининг рейтингдаги мавқеи қуйидагича ўзгарди:\nЭрон: -1 ўрин, -28 очко\nЖ.Корея: -2 ўрин, -25 очко\nСурия: Қ5 ўрин, +42 очко\nЎзбекистон: -5 ўрин, -68 очко\nХитой: Қ15 ўрин, +117 очко\nҚатар: -7 ўрин, -27 очко\nФИФА рейтингида эса энг катта ўсиш (очколар бўйича) кутилмаганда, Кабо-Верде термаси томонидан қайд этилди. Қолаверса, ушбу орол мамлакат миллий жамоаси яқин орада 67-ўриндан ҳам юқорилаши мумкин. Оролликлар охирги 2та ўйинда ЖАР термасини бир хил - 2:1 кўринишида енгиш асносида ўз ҳисобларини 264 рейтинг очкоси билан тўлдиришди. ЖАР жамоаси аксинча, нақ 112 очко йўқотди.\nШундан хулоса чиқарсак, бу 2та ўйин 376 очколик таъсир кучига эга бўлган! Сафарда Франция термасидан очко олган (0:0) Люксембург жамоаси эса 101-ўринни банд этди. Ушбу терма 1996 йил апрелда 93-ўринга кўтарилган ва бу унинг тарихдаги энг яхши кўрсаткичдир. Демак, люксембургликларда олдинги интилиш учун мотивация бор. Эътиборли томони, герцоглик жамоаси жорий йил май ойида 159-ўринга тушиб кетиб, ўзининг энг ёмон натижасини қайд этганди.\nОй давомидаги ўзгаришларга қарасак, кучли ўнликда Португалия термаси 6-ўриндан 3-қаторга ва Бельгия жамоаси 9-ўриндан 5-қаторга кўтарилди. Швейцария термаси аксинча, 3-ўриндан 7-қаторга тушди. 2016 йил сентябрида кучли бешликда Аргентина, Бельгия, Германия, Бразилия ва Колумбия жамоалари бор эди, айни пайт эса у қуйидаги кўринишда: Германия, Бразилия, Португалия, Аргентина, Бельгия. Кўриниб турибдики, Колумбия жамоаси ўз ўрнини португалияликларга бўшатиб берган. Германияликлар йил давомида 3-ўриндан 1-поғонага кўтарилганлари билан ажралиб турибдилар. ФИФА сафида 211та аъзо ассоциация борлигини таъкидлаш керак. Лекин уларнинг 6таси (Ангилья, Багам ороллари, Эритрея, Гибралтар, Сомали, Тонга) жамоасида умуман очко йўқ.\nОй давомида энг катта ўсишга эришган жамоалар (ўринлар бўйича):\n1. Кабо-Верде: +47 ўрин\n2. Люксембург: +35 ўрин\n3. Македония: +32 ўрин\n4. Кипр: +24 ўрин\n5. Финляндия: +23 ўрин\n6. Боливия: +22 ўрин\n7. Дания: +20 ўрин\n8-10. Замбия: +18 ўрин\n8-10. Яман: +18 ўрин\n8-10. Судан: +18 ўрин\nОй давомида энг катта қулаш қайд этган жамоалар (ўринлар бўйича):\n1. Гватемала: -31 ўрин\n2. Эфиопия: -24 ўрин\n3-5. Сьерра-Леоне: -21 ўрин\n3-5. Литва: -21 ўрин\n3-5. Қозоғистон: -21 ўрин\n6. Австрия: -20 ўрин\n7. Экваториал Гвинея: -19 ўрин\n8. Чехия: -18 ўрин\n9. Латвия: -17 ўрин\n10. Тринидад ва Тобаго: -16 ўрин\nОй давомида энг катта ўсишга эришган жамоалар (очколар бўйича):\n1. Кабо-Верде: +264,12 очко\n2. Дания: +165,23 очко\n3. Уэльс: +137,84 очко\n4. Боливия: +134,36 очко\n5. Кипр: +128,98 очко\n6. Люксембург: +120,25 очко\n7. Португалия: +119,11 очко\n8. Хитой: +116,97 очко\n9. Финляндия: +111,39 очко\n10. Черногория: +106,08 очко\nОй давомида энг катта қулаш қайд этган жамоалар (очколар бўйича):\n1. Швейцария: -118,5 очко\n2. Конго ДР: -113,37 очко\n3. Жазоир: -113,15 очко\n4. ЖАР: -112,57 очко\n5. Гватемала: -96,48 очко\n6. Исроил: -91,77 очко\n7. Австрия: -91,25 очко\n8. Чехия: -84,08 очко\n9. Сьерра-Леоне: -82,42 очко\n10. Мали: -81,32 очко\n2016 йилнинг сентябрида эълон қилинган ФИФА рейтингига солиштирсак, миллий терма жамоамиз нақ 20 поғона пастлади: 49-ўриндан 69-ўринга. Ўшанда ОФК миқёсида Ж.Корея термасидан сўнг 4-ўринда тургандик. Орадан роппа-роса 1 йил ўтгач, С.Арабистони ва Хитой жамоаларини ҳам олдинга ўтказиб юбордик.\nФИФА рейтинги (топ-100)\n1. Германия УЕФА 1606\n2. Бразилия КОНМЕБОЛ 1590\n3. Португалия УЕФА 1386\n4. Аргентина КОНМЕБОЛ 1325\n5. Бельгия УЕФА 1265\n6. Польша УЕФА 1250\n7. Швейцария УЕФА 1210\n8. Франция УЕФА 1208\n9. Чили КОНМЕБОЛ 1195\n10. Колумбия КОНМЕБОЛ 1191\n11. Испания УЕФА 1184\n12. Перу КОНМЕБОЛ 1103\n13. Уэльс УЕФА 1089\n14. Мексика КОНКАКАФ 1085\n15. Англия УЕФА 1056\n16. Уругвай КОНМЕБОЛ 1043\n17. Италия УЕФА 1035\n18. Хорватия УЕФА 977\n19. Словакия УЕФА 967\n20. Ш.Ирландия УЕФА 945\n21. Коста-Рика КОНКАКАФ 936\n22. Исландия УЕФА 931\n23. Швеция УЕФА 918\n24. Украина УЕФА 888\n25. Эрон ОФК 865\n26. Дания УЕФА 848\n27. Туркия УЕФА 842\n28. АҚШ КОНКАКАФ 828\n29. Голландия УЕФА 819\n30. Миср АФК 815\n31. Тунис АФК 810\n32. Сербия УЕФА 789\n33. Сенегал АФК 774\n34. Ирландия УЕФА 769\n35. Эквадор КОНМЕБОЛ 767\n36. Босния ва Гер. УЕФА 761\n37. Черногория УЕФА 749\n38. Болгария УЕФА 739\n39. Парагвай КОНМЕБОЛ 738\n40. Япония ОФК 737\n41. Руминия УЕФА 714\n42. Конго ДР АФК 709\n43. Шотландия УЕФА 702\n44. Нигерия АФК 696\n45. Камерун АФК 689\n46. Боливия КОНМЕБОЛ 666\n47. Греция УЕФА 665\n48. Гаити КОНКАКАФ 664\n49. Буркина-Фасо АФК 663\n50. Австралия ОФК 662\n51. Ж.Корея ОФК 659\n52. Гана АФК 646\n53. С.Арабистони ОФК 641\n54. Кот-д~Ивуар АФК 637\n55. Словения УЕФА 636\n56. Марокаш АФК 635\n57. Австрия УЕФА 632\n58. Чехия УЕФА 630\n59. Венгрия УЕФА 629\n60. Панама КОНКАКАФ 618\n61. Ямайка КОНКАКАФ 607\n64. Россия УЕФА 558\n65. Гвинея АФК 554\n66. Албания УЕФА 551\n67. Кабо-Верде АФК 548\n68. Венесуэла КОНМЕБОЛ 525\n69. Ўзбекистон ОФК 511\n70. Кипр УЕФА 487\n71. Уганда АФК 486\n72. БАА ОФК 480\n73. Норвегия УЕФА 472\n74. Гондурас КОНКАКАФ 467\n75. Сурия ОФК 465\n76. Мали АФК 464\n77. Беларусь УЕФА 454\n78. Замбия АФК 448\n79. Габон АФК 430\n80. ЖАР АФК 423\n81. Ливия АФК 422\n82. Исроил УЕФА 420\n83. Арманистон УЕФА 414\n84. Эстония УЕФА 413\n85. Қатар ОФК 406\n86. Кюрасао КОНКАКАФ 405\n87. Финляндия УЕФА 404\n91. Фаластин ОФК 389\n92. Озарбайжон УЕФА 388\n93. Фарер ор. УЕФА 384\n94. Гвинея-Бисау АФК 381\n95. Конго АФК 378\n96. Канада КОНКАКАФ 368\n97. Сьерра-Леоне АФК 366\n98. Мавритания АФК 365\nР.S.: навбатдаги ФИФА рейтинги 19 октябрь куни эълон қилинади.


Пахта тайёрлов масканлари » "Хатирчи пахта тозалаш" АЖ\nБош сахифа » Пахта тайёрлов масканлари\nХатирчи пахта тозалаш АЖ га қарашли пахта тайёрлов масканлари\n1."Гулистон" пахта тайёрлов маскани\nМанзили: Хатирчи тумани А.Ёрлақобов фермерлар уюшмаси, Хонақа ҚФЙ, Яв қишлоғи\nМаскан мудири: Сапаров Тойир\nмаскандан корхонагача булган масофаси 17 км. 2015 йилдаги пахта тайёрлов миқдори 2 588.2 тоннани ташкил этган булса 2016 йилда шартнома буйича 3150 тонна пахта хом - ашёсини 45 та фермер хўжаликлари ва 1 давлат ташкилотларидан қабул қилиб олади.\n2. "Ўзбекистон" пахта тайёрлов маскани\nМанзили: Хатирчи тумани Ўзбекистон фермерлар уюшмаси, Найман МФЙ. 1978 йилда ташкил топган\nМаскан мудири: Райимов Самариддин\nмаскандан корхонагача булган масофаси 22 км ташкил этади. 2015 йилда тайёрланган пахта миқдори 4127.3 тоннани ташкил этган булса 2016 йилда шартнома буйича 5300 тонна пахта хом - ашёсини 67 та фермер хўжаликларидан қабул қилиб олади.\n3. "О.Равшанов" пахта тайёрлов маскани\nМанзили: Хатирчи тумани Оқ-Олтин фермерлар уюшмаси Шосувор қишлоғи\nМаскан мудири: Ярашов Аббос\nмаскандан корхонагача булган масофаси 22 км ташкил этади. 2015 йилда тайёрланган пахта хом ашёси миқдори 3840.8 тоннани ташкил этган булса 2016 йилда шартнома буйича 5000 тонна пхта хом ашёсини 71 та фермер хўжаликлари ва 1 давлат ташкилотларидан қабул қилиб олади.\n4."Х.Рахимов" пахта тайёрлов маскани\nМанзили: Хатирчи тумани Э.Абдиев ҚФЙ Тошқулоқ қишлоғи\nМаскан мудири: Пулатов Фарход\nмаскандан корхонагача булган масофаси 24 км ташкил этади. 2015 йилда тайёрланган пахта хом ашёси миқдори 4013.3 тоннани ташкил этган булса 2016 йилда шартнома буйича 5500 тонна пахта хом ашёсини 79 та фермер хўжаликларидан қабул қилиб олади.\n5. "Ж.Турсунов" пахта тайёрлов маскани\nМанзили: Хатирчи тумани Боғчакалон ҚФЙ, Зарафшон МФЙ\nМаскан мудири: Давронов Аслиддин\nмаскандан корхонагача булган масофа 35 кмни ташкил этади. 2015 йилда тайёрланган пахта хом ашёси миқдори 3966.5 тоннани ташкил этган булса 2016 йилда шартнома буйича 5500 тонна пахта хом ашёсини 80 та фермер хужаликлари ва 1 та давлат ташкилотларидан қабул қилиб олади.\n6. Корхона олди пахта тайёрлов маскани\nМанзили: Маскан корхонанинг худудида жойлашган бўлиб\nМаскан мудири: Пармонов Жамол\nмасканда 2015 йилда тайёрланган пахта хом ашёси миқдори 7613.9 тоннани ташкил этган булса 2016 йилда шартнома буйича 7403 тонна пахта хом ашёсини 71 та фермер хўжаликлари ва 1 та давлат ташкилотларидан қабул қилиб олади.\nКорхона 2016 йилда шартнома буйича 31 853 тонна пахта хом ашёсини 413 та фермер хўжаликлари ва 4 та давлат дашкилотларидан қабул қилиб олади.


Ўзбекистон ва дунё: Янги келинчакнинг чойшабида қон қани? Аёлларини таъқиб этаётган қадим тўй удумлари - BBC News O'zbek\nМагеррам Зейналов Би-би-си\n«Никоҳ тўйидан сўнг у кўз олдимда ечина бошлади. Мен қўрқиб кетдим,» эслайди Элмира (исм ўзгартирилган) ўзининг илк висол кечасини.\n«Энди эрли жувон эканим ва бу нарса содир бўлиши шартлиги ҳақида қанча ўйламай, бу мени заррача тинчлантирмас эди - мен ҳам ечинишим кераклигини билиб турардим.»\nЎша вақтда Элмира 27 ёшда эди. Қиз энди университетни тамомлаб, таржимон бўлиб ишлаётганди.\nУруш пайти биз нега ваҳшийлашамиз?\nОиласи унга қўшни йигитга турмушга чиқишини айтади.\n«У билан қарашларимиз умуман мос эмас, у ўқимаган эди. Ойим доим кўз олдимда бўласан, деб қўшнига турмушга чиқаётганимдан боши осмонда эди.»\nЭлмира у йигит билан оила қуришни истамаслигини онасига бир неча бор айтади. Бироқ қариндошлар аллақачон 27 га чиқиб бўлди, қиз бола эмас шекилли, шунга қўрқяпти, деган хаёл билан ундан гумонсирай бошлайдилар.\nАммо илк висол оқшоми Элмира учун биринчи қовушиш бўлганди. Йигит учун Элмиранинг ҳиссиётлари ва руҳий ҳолати мутлақо қизиқ эмас эди. Яқинлик пайти қизнинг боши жавонга урилиб, тарақлай бошлайди. Шу пайт қўшни хонадан аёл кишининг бақиргани эшитилади: "Ҳей, секинроқ-эй, бу қанақа маданиятсизлик?!"\nҚўшни хонада Элмиранинг онаси, икки аммаси, қайнонаси ва яна бир узоқ қариндош аёл ўтирар эди.\n«Тиқ этган товуш қўшни хонага эшитилиб турар эди. Мен оғриқ ва уятдан азобланар, наҳот шу турмуш бўлса, дея ўйлар эдим,» хотирлайди Элмира.\nЎша бақирган аёл келинчакка маслаҳатгўй «янга» вазифасини бажараётган эди.\nКўп Кавказ халқларига хос одат ўлароқ Озарбайжонда ҳам янганинг яна бир вазифаси яқинликдан сўнг қон томган чойшабни йиғиштириб олишдир.\nНикоҳ кечаси эртаклар билан қоришиб кетган\nКавказнинг кўп халқларида эрталаб чойшабни одамларга кўрсатиш одати мавжуд.\nМаълумки, чойшабдаги қон яқинлик амалга оширилгани ва келиннинг «қиз бола» эканини англатади.\n«Никоҳ кечаси, кўп ҳолларда, эртаклар билан қоришиб кетган. Эрталаб чойшабни қариндошларга кўрсатишганда, ҳамма кўргани тўғрисида фикр билдиришни ўз бурчи, деб билади,» сўзлайди Озарбайжондаги аёллар билан мавжуд вазиятни тадқиқ қилувчи Шаҳло Исмоил.\nАгар чойшабда қон йўқ бўлса, келинни «қиз бола чиқмади» деган иддао билан осонгина ҳайдаб юборишлари мумкин. Бундай ҳолга тушган қизларнинг қайта турмушга чиқиши анчайин қийин кечади, ота уйида ҳам яхши муомала кўрмайди.\nОзарбайжонлик ҳуқуқ фаоллари юқорида тасвирланган одатлар, асосан, йирик шаҳарлардан четроқ ҳудудларда кенг тарқалганини билдиради.\nГоҳида, бўлажак келиннинг бокиралиги махсус «мутахассислар» томонидан текширилади. Бироқ халқаро ташкилотлар бундай усулнинг самарадорлигини шубҳа остига олади.\nБМТ ва Жаҳон Соғлиқни Сақлаш Ташкилоти ўтган йилнинг кузида аёллар учун асоратли ва ҳақоратли «бокираликни текшириш» одатига чек қўйишга чақирган. Бундай удум, камида, 20 мамлакатда сақланиб қолганига ишонилади.\nБМТ ва ЖССТ баёнотида таъкидланишича, тиббиётда «бокиралик» тушунчаси мавжуд эмас ва у ўзида фақат ижтимоий, маданий ва диний қарашларни акс эттиради.\n«Қўрқув ҳар қандай уятни бўғиб қўйган эди»\nЭлмира илк никоҳ кечаси билан боғлиқ хотиралари қўрқув, оғриқ ва уятдан иборат экани ҳақида сўзлайди.\nУ жинсий яқинлик пайти ташқарида чироқни қандай ўчириб-ёқишаётгани, қандай чой қуйишаётганини эшитгани ва ўзи ётган хонадан чиқаётган товушларни бошқалар ҳам эшитиши мумкинлигини билганини айтади.\n«Мен умуман ўзимда эмас эдим. Бир оғиз гапиришга қўрқардим. Тун бўйи ухламадим, унга эса фарқи йўқ эди - бемалол уйқуга кетди.»\nТонгда «гувоҳлар» чойшабни олиб кетиш учун хонага кириб келади.\n«Бу вақтга келиб, менга ҳаммаси барибир бўлиб қолган эди. Тунда юз берган воқеа даҳшати ҳар қандай уят ҳиссини бўғиб қўйганди. Мен, ҳатто, чойшабни қандай йиғиштириб олишганини ҳам аниқ эслолмайман.»\nЯнгалар ва чойшаб одати йилдан-йилга замонавий аёлларга азоб келтирмоқда, таъкидлайди руҳшунос Эллада Горина.\nҲозирги замонда ёшлар кеч турмуш қуришга одатланишмоқда ва бу вақтга қадар уларда никоҳ оқшоми тўғрисида тасаввур шаклланиб улгуради. Маслаҳатгўй янгалар эса, эндиликда, ёшларга кўпроқ халал бермоқда.\n"Ҳалига қадар кўплаб аёллар учун никоҳ кечаси янганинг ҳозир бўлиши - одатий ҳолат. Улар туғилиб-ўсган дунёда бундан бошқача одат бўлмаган. Бироқ янги авлодлар [ота-оналарникидан] ўзгача замонда ривожланган вақтда, бундай одатлар руҳий босим, ихтилоф ва хавотирларга сабаб бўлади," тушунтиради Горина хоним.\nОлдин Озарбайжоннинг шимолида яшаган Нигор биринчи никоҳ кечасида қўшни хонага бир эмас, икки эмас, нақ «бутун қишлоқ» йиғилиб олганини эслайди.\n«Ҳеч қачон бунчалик хижолат тортмаган эдим, лекин шундай одат бор экан, эҳтимол, ёши катталар буни яхшироқ билса керак, деб ўйладим.»\nНигорнинг сўзларига кўра, эшик ортидан «ана ўтиришди, ҳаракатга тушишди, нафас олишяпти» деган товушлар эшитилиб турганидан на у, на эри яқинлик қилишни исташмаган. Бироқ эрталаб чойшабни ҳаммага кўрсатиш шарт эди.\nЎшанда 18 ёшда бўлган Нигор ҳозирга 30 га чиққан. У турмушидан ажраб, Бокуда яшамоқда. Нигор қариндошларини «ахлоқсизлар» деб атайди.\nЧойшаб билан боғлиқ одат Арманистон, Озарбайжонда мавжуд ва баъзида Грузия ҳамда айрим Шимолий Кавказ давлатларида учраб туради.\nАрманча одат Озарбайжондагига ўхшаб кетади ва у оппоқ чойшабдаги қон изига мос равишда «қизил олма» деб аталади. Ягона фарқ - эшик ортида гувоҳлар пойлаб ўтирмайди.\nАрманистондаги инсон ҳуқуқлари бўйича Хелсинки Уюшмаси раиси Нина Карапетянснинг айтишича, пойтахт Еревандан қанча узоқлашган сари «қизил олма»га шунча кўпроқ дуч келиш мумкин.\nКарапетянс хоним бу ҳолатни шундай тасвирлайди:\n"Биринчи никоҳ кечасидан кейин тонгда ётоқхонага қариндошлар билан қўшнилар чойшабни текширгани кирадилар. Сўнг келиннинг уйига қизил олма тўлдирилган саватча ва совға-саломлар билан йўл оладилар. Шундан кейин келиннинг оиласи қариндошлар ва қўшниларни йиғиб, қизининг 'пок ва иффатлиʼ эканини ҳаммага исботлайди."\n«Шу тариқа ярим шаҳар, қишлоқларда эса барча одамлар таҳқирлаш маросимида иштирок этади.»\nҚишлоқларда аксар қизлар 18 га тўлиши билан эрга бериб юборилади. Уларнинг кўпчилигида на мутахассислик, на иш бўлади. Агар шундай бир қиз «олма синови»дан ўта олмаса, ота-онаси уни қабул қилмай, кўчага қувиши мумкин.\n35 яшар Ани (исм ўзгартирилган) ўзининг бўлажак турмуш ўртоғи билан 20 ёшга тўлиш арафасида зиёфатда танишиб қолган. Уларнинг икки ҳам ўқимишли бўлгани, Ереванда яшагани ва севишиб турмуш қурганига қарамай, жуфтлик анъанадор қариндошлар қаҳрига учрамаслик учун тўйга қадар ўзларини сексдан тийишга мажбур бўлганлар.\n"Мен ошхонада нонушта қилиб ўтирган эдим - қайнонам ва эримнинг бир қанча қариндошлари кириб келишди. «Гувоҳлар» ётоқхонада текширувни тугатмагунча, жойимдан жилмадим," эслайди Ани.\nУнинг сўзлашича, шундан сўнг ортдан айтилган ғийбатлардан қўрқмай, бундан буёқ хотиржам яшаши мумкинлигини ҳис қилиб, анча енгил тортган.\nЎша тунни эсламадик\nРуҳшунос Эллада Горина баъзилар бундай одатлардан осонгина ўтиб олса, бошқалар йилларга татигувчи таҳқир ҳисси билан яшашга мажбур бўлишини айтади.\n«Бир аёл умуман бошқа муаммо билан келганди, лекин, кейинроқ маълум бўлишича, [биринчи никоҳ кечасида] қон чиқмаган ва ярим тунда йигитнинг оиласи унинг бокиралигини текшириш учун шифокорга мажбуран олиб боришган экан,» хотирлайди руҳшунос.\nГорина хонимнинг айтишича, шахсий ҳаётга бундай йўл билан аралашиш аёлнинг ўзини зўравонлик қурбони, дея ҳисоблай бошлашига олиб келади ва у узоқ вақт руҳий босимлардан азоб чекиб яшайди.\nТўйдан ярим йил ўтиб, Элмиранинг эри вафот этган.\n«Ўтган олти ой ичида ўша тунни эсга олмадик,» дейди Элмира.\nЭрининг вафотидан кейин, ўзининг айтишича, Элмира руҳий тўсиқлар туфайли бошқа турмушга чиқмаган.\n«Мен, ҳатто, турмушга чиқиш ёки кимдир билан муносабат ўрнатишга тайёр эдим, лекин бошимдан ўтган воқеалар мени бундан тўхтатиб келади.»\nЭлмиранинг ўғли ҳозир ўн ёшга тўлган. Она у билан секс мавзусида суҳбатлашиши, аёлнинг танаси қандай тузилганини тушунтириб беришини айтади.\n«Мен унга ўзингни одамдек тут, қачондир қизлик бўлсанг, унга ҳаммаси айт - менинг хатоларимни такрорлама, дейман.»\n"Ҳозир яна ўша вазиятга тушиб қолсам, у билан ҳам (эри билан - Би-би-си), холалар билан ҳам бошқача гаплашган бўлар эдим," сўзлайди Элмира қатъият билан.\nОзарбайжонлик ва арманистонлик экспертлар бу каби одатлар, аста-секинлик билан бўлсада, ўтмишда қолаётганини маълум қиладилар.\n«Янги авлод ўз ҳуқуқлари учун курашишга тайёр,» билдиради арманистонлик ҳуқуқ фаоли Нина Карапетянс.\n«Мен бундай одатларни бажаришдан бош тортган оилаларни биламан. Уларни журъатли инсонлар, деб ҳисоблайман. Ўзгаришлар шундай одамлардан бошланади,» дейди озарбайжонлик тадқиқотчи Шаҳло Исмоил.\nГрузиялик экспертлар эса чойшаб билан боғлиқ одат ўз мамлакатида деярли учрамаётганини таъкидлайди.\nБундан 30 йил муқаддам Озарбайжонда одамлар тўйни уй, ресторан ёки кўчада нишонлаганлар. Бугун эса, ҳатто, қашшоқ оилалар ҳам тўйни махсус тўйхоналарда ўтказишга интилмоқда. Мустақиллик йилларида мамлакатнинг барча шаҳарлари бундай бинолар билан тўлиб тошган.\nСумгаит шаҳри четроғида яшовчи ўртахол оилалардан чиққан Ориф ва Маликани (исмлар ўзгартирилган) бир-бирига қариндошлари таништирган.\nМаҳаллий анъанага кўра, тўй вақти келин ва куёв тўрга ўрнатилган махсус столда меҳмонлар қандай ўйин-кулги қилаётганини томоша қилиб ўтиради.\nБироқ Малика меҳмонлар таъбири билан айтганда, «ахлоқсизлик»ка йўл қўйган - узоқ чидаб тура олмай, ўзининг энг бахтли кунида юзда ним табассум билан пастга тушиб, меҳмонлар билан рақс туша бошлаган.\nАтрофдагилар бирпасда ғийбатга тушиб кетган: "Шарманда, қандай қилиб бундай бетарбия бўлиш мумкин, одатларни ҳурмат қилмаса-я?!"\nМеҳмонлар келиннинг қариндошларга эмас, балки дўстларига кўпроқ эътибор қаратганидан хафа бўлган. Бироқ ҳеч ким «безбет» келинчакка бир оғиз гап айтишга ботинмаган.\nБироқ довюрак Малика ҳам, алал-оқибат, эски удумлардан қочиб қутила олмаган: келин-куёв машинада тўйхонадан узоқлашиши билан уларнинг ортидан тўрт нафар ширакайф янга ўтирган бошқа бир улов йўлга тушган.


Ҳилол Насимов ўлса, жанозасига бормайман – Ҳабибулла Низомов (видео) - Darakchi\nҲилол Насимов ўлса, жанозасига бормайман – Ҳабибулла Низомов (видео)\nМАДАНИЯТ 05.05.2020, 11:17\n“Очиғини айтсам, агар Ҳилол Насимов оламдан ўтса, мен унинг жанозасига бормайман. У инсон билан учрашишни ҳам хоҳламайман. Бир инсон ёки халқнинг қанчадир қисми адашган бўлса, уни маърифат билан, чиройли тушунтирса ҳам бўлади. Мен бу режиссёрнинг фильмларидан маърифат топа олмаганман. Исломни ниқоб қилганлар йўқ эмас, бор. Лекин бу дегани бир ўзбек хато қилса, бутун халқни шунақа қилиб кўрсатиш керакмас-ку? Одамларда Ўзбекистон ҳақида шунақа фикр пайдо бўлиб қолган: бу ерда уруш, бузғунчилик бўладиган, ривожланиш ва замонавийлик йўқ давлат деб ўйлашади. Мен гаплашган чет элликларнинг бир нечаси шунақа фикр билдирган”, — дейди Ҳабибулла Низомов.


“Таълим тўғрисида”ги Қонун: соҳада замонавий ва оқилона тизим яратишнинг янги ва яхлит асосидир | Ўзбекистон Халқ демократик партияси\n2020-09-29 18:09:35 322\nҲар қандай жамиятнинг эртаси, мамлакатнинг келажаги ёш авлодга берилаётган таълим-тарбиянинг сифатига боғлиқлиги ойдек равшан. Ривожланган мамлакатларнинг тараққиёт йўлига назар ташласак, уларнинг аксарияти таълимга эътибор, илм-фан ривожи билан шу даражага етгани яққол кўринади. Чиндан ҳам, таълим сифати ошса, кадрлар салоҳияти шунча кучаяди, кенг дунёқараш ва билимли авлод камолга етади. Шунда жамият эртасидан кўнгли тўқ яшайди.\nБугунги давр талаблари кечаги куннинг мезонларидан буткул фарқ қилади. Бошқа соҳаларда бўлгани каби таълим тизими ҳам даврга ҳамоҳанг тарзда янгиланиб боради. Замонавий фикрлайдиган, кун сайин дунёқарашини бойитиб борадиган кадрларни тайёрлаш масаласи таълим-тарбия соҳасида ҳам замонавий ва оқилона тизим яратиш, ўқитиш методлари, таълим стандартларини, дарслик ва ўқув қўлланмаларини янгилаш вазифасини кун тартибига қўйди.\nТўғри, ўтган давр мобайнида тизимда катта ҳажмдаги ишлар олиб борилди. Айниқса, Ҳаракатлар стратегиясида белгиланган вазифалар асосида соҳа тубдан ислоҳ қилинди. Барча шарт-шароитларга эга, кўрса кўз қувнайдиган таълим муассасалари қуриб, фойдаланишга топширилди. Юртимизда 11 йиллик таълим қайта тикланди. Таълим тизимидаги инновация ва креатив ёндашувлар асосида аниқ фанлар чуқур ўқитиладиган махсус мактаблар ташкил этилди. Хуллас, санаб адоғига етиш қийин...\nАмалдаги “Таълим тўғрисида”ги қонуннинг қабул қилинганига 20 йилдан ошди. Табиийки, қонун нормалари бугунги изчил ислоҳотларга мос келмай қолган, таълим тизими янги, айтиш мумкинки, замонавий қонунга муҳтож бўлиб келаётган эди. Шунинг учун соҳадаги барча ютуқ ва камчиликлар, жаҳондаги тажриба ва тенденцияларни инобатга олган ҳолда, “Таълим тўғрисида”ги қонуннинг янги таҳрири ишлаб чиқилди.\nШу йилнинг 23 сентябрь куни Президентимиз томонидан “Таълим тўғрисида”ги қонун имзоланди.\nҚонунга мувофиқ, мактабгача таълим ва тарбия, умумий ўрта ва ўрта махсус таълим, профессионал таълим, олий таълим, олий таълимдан кейинги таълим, кадрларни қайта тайёрлаш ва уларнинг малакасини ошириш, мактабдан ташқари таълим таълим турларига киритилди. Умуммий ўрта таълим I–XI синфларни ўз ичига олади. Ўрта махсус таълим академик лицейларда 9 йиллик таянч ўрта таълим асосида 2 йил мобайнида амалга оширилади. Профессионал таълим бошланғич, ўрта ва ўрта махсус профессионал таълим даражаларига ажратилади.\nШунингдек, қонунда бошланғич таълим, касб-ҳунар таълими, касб-ҳунар мактабларида 9-синф битирувчилари негизида бепул асосда кундузги таълим шаклида умумтаълим ва мутахассислик фанларининг икки йиллик интеграциялашган дастурлари асосида таълим амалга оширилиши белгиланди.\nЯна бир аҳамиятли томони, қонунда таълим муассасаси ходимлари, таълим олувчилар ва ота-оналарнинг ҳуқуқлари, мажбуриятлари ва жавобгарлиги, таълим жараёни қатнашчиларининг ижтимоий ҳимояси ҳуқуқий томондан мустаҳкамланди. Таълим жараёнида меҳнат қилаётган минглаб мутахассисларнинг, миллионлаб ота-оналарнинг ҳуқуқий мақомига, уларнинг ижтимоий муҳофазасига доир жиҳатларга, айни вақтда мажбуриятларига ойдинлик киритилди.\nБир сўз билан айтганда, ушбу қонуннинг қабул қилиниши Ватан равнақи учун масъулиятни ўз зиммасига олишга қодир баркамол авлодни вояга етказишда катта ҳуқуқий асос яратди. Энг муҳими, янгича фикрлайдиган ёшларнинг янгича ҳаракати ва интилиши учун муҳим қадамлар ташланди.


10 сентябрь, 2020, 23:01\nТеглар:Суперлига | Пахтакор | Навбаҳор | Локомотив | Сурхон | Андижон\nЧемпионат биринчи даврасининг эътиборга молик вазиятлари\nЎзбекистон чемпионатида биринчи давра якунланди. Иккинчи даврани “Пахтакор” иштирокидаги учрашувлар бошлади. “Шерлар” Осиё Чемпионлар лигасида иштирок этиш учун 10 сентябрь куни Қатарга йўл олди. Шу боис Шота Арвеладзе шогирдлари айрим баҳсларни эртароқ ўтказди. Қолганлар учун эса иккинчи давра 10 сентябрдан бошланди.\nХўш, ортда қолган 13 та тур учрашувлари бизга нималарни тақдим этди, қайси ўйинлар, воқеалар ёдимизда қолди? Ҳозир шулар ҳақида.\nСуперлига пандемия сабаб катта тўхталишлар эвазига ўтказилиб келинмоқда. Шунинг учун аввалги мавсумлардаги каби чуқур таҳлил қилиш ёки мулоҳаза билдириш бироз қийинроқ.\nСуперлиганинг илк ўйини можаро билан бошланди. “Пахтакор” – “Навбаҳор” беллашувида ҳакамлик мавзуси трендга айланди. Учрашув ва унинг атрофидаги баҳсмунозаралар анча вақтгача тинмади.\nТурнир икки марта рестарт олди. Коронавируснинг дастлабки хавфи сабаб март ойида чемпионат тўхтатилганди, кейинроқ эса июлда яна мажбурий танаффусга чиқилди. Илк маротаба мамлакат чемпионати учрашувларининг бир қисми марказлашган ҳолда пойтахт ва Тошкент вилояти стадионларида нейтрал майдонларда ўтказилди.\nМиржалол Қосимов, ниҳоят, ўзи истаган жамоани қурмоқда. Ўтган йили мағлубиятлар ва омадсиз ўйинлар туфайли босим остида қолган мураббий бу мавсум рекордлар ўрнатмоқда. Олмалиқликлар ўз тарихларида илк бор бир давра ўйинларини мағлубиятсиз ўтказишди. Шунингдек, АГМКнинг мағлубиятсиз серияси 13 ўйинга етди ва бу борада мутлақ рекорд қўйилди. Хатто “Пахтакор” ҳам имкониятни бой берган бир паллада Қосимов жамоаси иккинчи даврагача чемпионатда енгилмас жамоа бўлиб туради.\n“Пахтакор” чемпионатнинг 4турида “Сўғдиёна”дан енгилди. Жиззахдаги беллашув тақдирини биргина гол ҳал қилганди. Эътиборлиси, Улуғбек Бақоев шогирдлари биринчи даврада амалдаги чемпион ва вицечемпионни таслим этди. Иккита ўйинда дуранг қайд этган “Пахтакор” қолган учрашувларда рақибларини аяб ўтирмаяпти. “Шерлар” биринчи даврада энг кўп гол урган жамоа – 45 та. Бу борада уларнинг энг яқин таъқибчилари бўлмиш “Қўқон1912” ва “Насаф” ҳисобида 23 тадан гол мавжуд.\nСанжар Турсунов (АГМК) ва Шерзодбек Каримов (“Сурхон”) энг чиройли гол муаллифига айланди. Турсунов 60 метр масофадан дарвозани ишғол қилди. Каримов эса тўпни бурчакдан зарба билан бевосита тўрга киритди. Шедевр! Қай бири устунроқ эканлигини ажратиш қийин бўлган голлар.\n“Андижон” банкротлик жари ёқасидан қайтди (шекилли)! “Бургутлар”нинг муаммолари йиғилиб, охирги турга келганда жамоага панд бериб қўйишига бир баҳя қолди. “Андижон” молиявий инқироз сабаб, 13турда иштирок эта олмаслигини билдирганди. ПФЛ “Пахтакор”га қарши ўйинни бекор қилди. Водийликларга техник мағлубият ёзилаётган бир паллада жамоа ўйинда қатнашадиган бўлди. (Биздаги маълумотларга кўра, ЎФА раҳбариятининг вилоят ҳокими билан мулоқоти ҳал қилувчи аҳамият касб этган.) Кейинроқ клуб матбуот хизмати “Андижон” маҳаллий тадбиркор қўлига ўтганини маълум қилди. Янги раҳбар ОАВга берган интервьюсида мақсадлари улкан эканлигини айтган. Мухлислари бор жамоанинг шундай тугатилиши адолатдан бўлмасди. Орада андижонлик иккинчи легионер бош мураббий билан хайрлашди. Виктор Кумиковдан сўнг жамоани яқин ўтмишнинг истеъдодли тўпурари Бахтиёр Ҳамидуллаев бошқарадиган бўлди.\nСуперлиганинг икки клубида Россияга иккита йирик трансфер амалга оширилди. “Локомотив” вакили Остон Ўруновнинг аввал Қозоннинг “Уфа”сига, кейинроқ Москванинг “Спартак”клубига кўчиб ўтгани катта воқелик сифатида қарши олинди. “Бунёдкор” иқтидори Жасур Жалолиддинов эса Москванинг “Локомотив” клуби сафига бориб қўшилди.\nОдатда, давралар оралиғидаги танаффусда клублар сафида жуда кўплаб кўчиб ўтишлар кузатиларди. Бу гал олдибердиларнинг анча камайганлигини кўришимиз мумкин. Фақатгина “Қизилқум” 10 футболчини ўз сафига қўшиб олди. Қолганлар кўп ўзгаришларга қўл урмади.\n“Локомотив” ўйинида бирдагина кескин пасайиш кузатилмоқда. Мамлакатнинг яқин йиллар ичидаги кетмакет чемпиони “темирйўлчилар”нинг кўрсаткичлари ёмонлашди. Истеъфога чиқарилган Андрей Фёдоров ўрнида Дилшод Нуралиев қисқа муддат вазифа бажарувчи бўлиб турди. Кейин Нуралиев яна “Локомотив” ёшлари билан ишлашга қайтарилди. Жамоага яхши таниш бўлган Андрей Микляев бош мураббий этиб тайинланди. Унга Тимур Кападзе ёрдамлашиши айтилди.\n“Сурхон”да мураббийлар қўнимсизлиги давом этди. Дастлабки турларда Шавкат Абдухўжаев бош мураббий сифатида матбуот анжуманларида қатнашди. Кейинроқ Баҳром Ҳайдаров термизликлар бошқарувини қўлга олди. Орадан вақт ўтиб, Равшан Ҳайдаров "Сурхон" бош мураббийига айланди. Афтидан, жамоа энди мураббийга ёлчиган кўринади. Лекин августдаги бир қатор учрашувларда термизликлар ўз дарвозасига гол уриши, ҳаракатлари сустлиги эътиборни тортди.\nУмуман олганда, мураббийлар қўнимсизлиги футболимиз ривожига болта урувчи ҳолат десак, адашмасак керак. Айнан шу сабабга кўра, “Қизилқум” ва “Бухоро” ўз мухлисларини хурсанд қила олмагандек.\nБиринчи давра ортда қолди. Умид қиламизки, иккинчи даврада ўйинлар тўхталишларсиз давом эттирилади ва биз муросасиз, қизиқарли, ҳужумкор ўйинлардан баҳраманд бўламиз.


28 май 2020, Тошкент вақти: 08:41\n- Биринчиси¸ яхши ниятлар¸ яхши орзулар билан йилни бошлаш. Иккинчиси¸ ўша орзуларни амалга ошириш учун дадил ҳаракат қилиш керак¸ ишлаш керак. Бола-чақам билан соғ-омон юрсам¸ 5-10 сўм топсам¸ биринчи ўринда ота-онамни Ҳажга жўнатсам дегaн мақсадим бор.\nОзодлик: Мамлакат миқëсида қандай ўзгаришлар бўлишини хоҳлайсиз?\n- Халқ билан ҳар томонлама келишилган ҳолда¸ халқ учун кўп эмас озгина эркинликни берса¸ жуда катта ўзгариш бўлади.\n- Ўзбекистон ҳаëтида сиëсий ўзгаришлар бўлишини хоҳлайман. Ҳозирги сиëсий ҳокимиятдагилар кетиб ўрнига бошқалар келишини хоҳлаймизда. Чегаралар очилса¸ динга кўпроқ эркинлик берилса. Намозхонлар қаттиқ сиқувга олинмоқдада. Ҳижобга ўранганларни сиқувга олаяпти.\n- Бу мустақиллик борку¸ мен учун зимистон бўлиб келди. Союз даврида иккита машинам¸ уч мотоциклим бор эди. Шулар менга мукофотга берилган. Мустақил бўлгандан кейин сотиб едим. Ҳозир уруш йўқ¸ ғавғо йўқ жон бошига 300 грамм ун бериб қўйибди. Ана шуни кўз олдингизга келтиринг. Мен 45 йил меҳнат қилдим. Ўзим бульдозерчиман. Ер текисладим¸ канал қаздим. Ўзбекистон нимага бундай аҳволда эканлигига ҳайронман. Каримов шу лавозимда турса¸ яхши бўлмайди. Мен гарантия бераман.\n- Қўшни давлатларга¸ айниқса Қозоғистонга ҳавасим келади. Қўшни давлатларимиз билан¸ Ғарб давлатлари билан¸ Америка билан¸ Осиë давлатлари билан иқтисодий-сиëсйи томондан яхшиланишини хоҳлайман. Муносабатлар яхши бўлса¸ бу давлатга ҳам фойда¸ халққа ҳам фойда.\n- Ўзбекистонимиз тинч бўлсин¸ ҳамма “Нима қилсам экан?” деган кунни кўрмасин¸ тўйлар бўлсин. 2010 йилда ҳамма нарса яхши бўлишини тилайман.\n- 2010 йилдан ҳеч қандай яхши нарса кутмаяпманда мен. Уже умид қилмай ҳам қўйдикда. Шу ҳукумат бор экан ҳеч қандай ўзгариш кутмайман. 2010 йилда ҳукумат алмашишини хоҳлардим. Истагим шу.